Шавкат Мирзиёев келгуси ҳафтада Ҳиндистонга боради\n09.01.2019 12:38 0 1607\nЎзбекистон Республикаси президенти Шавкат Мирзиёев Ҳиндистонга ташриф буюради. Бу ҳақда Ўзбекистон ташқи ишлар вазирининг биринчи ўринбосари Илҳом Неъматов Халқаро пресс-клубнинг навбатдаги йиғилишида маълум қилди, деб хабар бермоқда «Kun.uz».\nНеъматовнинг сўзларига кўра, Ўзбекистон президенти Ҳиндистоннинг Гужарат штатига боради. Ташриф бир ҳафтадан сўнг — тахминан 17-18 январь кунлари амалга оширилади.\nҚайд этилишича, Гужарат штатида ишбилармонлик саммити ва кўргазма ташкил этилади. Кўргазма фармацевтика маҳсулотлари ва енгил саноат соҳасига бағишланган бўлади. Йиғилишда маълум қилинишича, Ўзбекистон кўргазмасига тахминан 4 мингга яқин кишининг ташриф буюриши кутилмоқда.\nЭслатиб ўтамиз, Шавкат Мирзиёев 30 сентябрь – 1 октябрь кунлари Ҳиндистонда ташриф билан бўлганди. Ташриф давомида Ўзбекистон президенти Ҳиндистон раҳбарлари билан учрашувлар ўтказди.\nЎзбекистон президенти жорий йилнинг 20-22 январь кунлари Германия Федератив Республикасига ҳам ташриф буюради.\nСиёсат Кеча, 20:43


9 ой аввал | Ismoil | 1929\nАссалому алайкум! Ҳурматли устозлар, хусусий фирма ишлатаман. Асосан хизмат кўрсатиш ишлари. Тижоратимни янада ривожлантириш учун савдо сотиқ хам қилмоқчиман. Дўконнинг бир четидан савдо учун шароит тайёрладим. Айланма маблағим етарли эмас эди. Бир танишим келишиб олсак пул тикишни таклиф қилди. Бозорни ўрганиб, сотадиган товарларни устига 30% қўйиб сотишимиз мумкинлигини ва солиқлар, сотувчиларга ойликлар бошқа харажатлар учун тахминан 10% харажати бўлишини хисоблаб чиқдим. Унга фойданинг ярмини яни 10%ни беришимни айтдим. 10% ўзимга қоляпти. Унга ноинсофлик қилмадимми? Топган пулим охиратимга ёмон таъсир қилмайдими, ҳалол ҳисобланадими? Шерикчиликда ишлашнинг масъулияти катта деб эшитгандим. Жавобингиз учун олдиндан раҳмат!\nФойдани келишганларингиздек фоизда бўлиб олишингиз мумкин. Ҳар ойда “тиккан пулингни шунча фоизи ёки муаййан фалонча минг сўм сенга” дейиш жоиз эмас. Аллоҳ тижоратингизга барака берсин. Валлоҳу аълам!\nЯшаб турган уйини сотиш\nАнтрапалогиа фани ҳақида


ЎзА - Тиббий ёрдам такомиллашмоқда\nТиббий ёрдам такомиллашмоқда\n11.04.2017 12:47 Чоп этиш версияси\nМамлакатимизда аҳолига давлат томонидан кафолатли бепул тиббий ёрдам беришни таъминлайдиган шошилинч тиббий ёрдам кўрсатишнинг яхлит тизими яратилган.\nРеспублика шошилинч тиббий ёрдам илмий маркази, унинг ҳудудий филиаллари, шунингдек, туман (шаҳар) тиббиёт бирлашмалари ҳузурида шошилинч тиббий ёрдам бўлимлари аҳоли саломатлиги йўлида самарали фаолият кўрсатмоқда. Шошилинч тиббий ёрдам тизими муассасаларини юқори технологик тиббиёт ускуналари ва ихтисослаштирилган автотранспорт билан жиҳозлаш бўйича комплекс чора-тадбирлар амалга оширилмоқда.\nПрезидентимизнинг 2017 йил 16 мартдаги “Шошилинч тиббий ёрдамни янада такомиллаштириш чора-тадбирлари тўғрисида”ги фармони тиббиётнинг муҳим бўғини бўлган шошилинч тиббий ёрдам тизимидаги ислоҳотларни давр талаби ва аҳоли эҳтиёжидан келиб чиқиб янги босқичга олиб чиқишда муҳим дастуриламал бўлиб хизмат қилаётир.\nМазкур ҳужжатда шошилинч тиббий ёрдамнинг замонавий, юқори технологик ва самарали тизимини шакллантиришнинг устувор вазифалари белгилаб берилган. Жумладан, жорий йилда 1 минг 200 ихтисослаштирилган автотранспорт воситаси сотиб олиш йўли билан тез тиббий ёрдам хизмати, хусусан, туман (шаҳар) тиббиёт бирлашмалари автопаркини янгилаш кўзда тутилган.\nМазкур фармонга мувофиқ, Қашқадарё вилоятидаги шошилинч тиббий ёрдам бўлимларига 40 дона янги “Damas” амбуланс машинаси ажратилди. Бу ҳудудда аҳолига тез тиббий ёрдам кўрсатиш қамрови ва сифатини янада ошириш имконини беради.\n– Аҳолига кўрсатилаётган тиббий хизмат сифати йилдан-йилга юксалиб бормоқда, – дейди Қарши тумани шошилинч тиббий ёрдам бўлими бошлиғи Шуҳрат Тиллаев. – Белгиланган дастур асосида ўтган йили 4 филиал ташкил этилган бўлса, Президентимизнинг “Шошилинч тиббий ёрдамни янада такомиллаштириш чора-тадбирлари тўғрисида”ги фармонига асосан Сарой, Ҳилол, Каманди қишлоқларида 3 филиал фаолияти йўлга қўйилиб, янги “Damas” амбуланс машинаси билан таъминланди. Бу аҳолига кўрсатилаётган тиббий хизмат сифатини янада яхшилаш имконини беради. Бўлимда ва филиалларда туну кун узлуксиз навбатчилик ташкил этилган.


Косовода сайловчилар фаоллиги суст бўлди\n15 май 2021, Тошкент вақти: 13:44\nКосовада маҳаллий ҳокимият идораларига сайловлар тинч ўтди, аммо сайловчиларнинг фаоллиги жуда суст бўлди.\nХабарларга кўра, сайловда овоз бериш ҳуқуқига эга бўлган сайловчиларнинг 45 фоизи қатнашган.\nБу Косово 2008 йилда ўз мустақиллигини эълон қилгандан буён, ўлкада ўтказилган илк сайловдир.\nЎлкада қарийиб бир ярим миллион киши овоз бериш ҳуқуқига эга. Косовада озчиликни ташкил этувчи ва ўлка мустақиллигини тан олмаётган серблар сайловни бойкот қилди.


Ғузорлик заргар Амир Темур муҳр-узуги нусхасини яратди\nҚўқон шаҳрида бўлиб ўтаётган Халқаро ҳунармандчилик фестивалида Қашқадарё вилоятидан 60 нафар ҳунарманд 23 йўналиш бўйича иштирок этмоқда. Улар орасида яқинда “Мард ўғлон” давлат мукофоти билан тақдирланган ғузорлик Шарифжон Раупов ҳам бор.\nҲунарманд шу кунга қадар дунёнинг энг нуфузли музейларида сақланаётган энг қадимий миллий заргарлик буюмларимизнинг 400 дан ортиқ турини қайта тиклашга муваффақ бўлди.\n– Бу қадимий ва ноёб турларни тиклаш учун жаҳонда эътироф этилган музейларнинг расмий интернет сайтлари, китоблар, журналларни мунтазам кузатиб жуда кўп вақт сарфлаганман, –дейди ҳунарманд Шарифжон Раупов. – Мамлакатимиздаги деярли барча музейларимизда бўлганман. Чунки ҳар қайси ҳунарманднинг келажаги ва ижод сермаҳсуллиги унинг ижодий ёндашувига боғлиқ. Эътиборли жиҳати ва хулосам шуки – ҳар қандай заргарлик буюмларимиз тарихат шунчаки яратилмаган. Балки ҳар бирининг ўзига хос маъно ва мазмуни, моҳияти,яратиш усули, устанинг ўзига хос йўли мужассам бўлган. Заргарлар тили билан айтганда ҳар бир санъат намунаси ўзини “танитиб” турган.\nИкки йил бўлди Соҳибқирон бобомизнинг узуклари ҳақида ўқиб қолдим. Шундан бери шу мавзу ҳақида маълумот тўплайман. Юзлаб саволлар тинчлик бермайди. Узук мавжудми? Ҳозир қаерда сақланяпти? Нега мамлакатимизда эмас. Аслини кўриб ундан нусха олса бўладими… Бу узук тарих силсиласида қанчадан қанча тақдирларга, талатўп урушлар ва ривожланишларга гувоҳ бўлмади,дейсиз! Хуллас, узукнинг аслидек нусха ясаш фикри буткул мени ўзига “касал” қилди. 24 тўрт ой тинимсиз изланиш билан шу узукнинг ноёб нусхасини тиклашга муваффақ бўлдим. Гардишидаги нақшлар, айлана қирғоғидаги арабий ёзувлар, узук кўзидаги нефрит тошидан қилинган муҳр белгиси – ҳаммасини аслидек ўхшатишга ҳаракат қилдим.\nМаълумот ўрнида айтиш мумкинки, тарихчи Ибн Арабшоҳнинг ёзишича, 1405 йилда Хитойга юриши чоғида вафот этган А.Темурнинг жасади Самарқандга юборилишидан аввал Ўтрорда Сароймулкхоним, Амир Шоҳмалик ва Амир Шайх Нуриддинлар ўзаро келишиб Соҳибқироннинг васиятига кўра, салтанат муҳри ўз аксини топган унинг узуги, қиличи ва отини Хуросон пойтахти Хирот шаҳрига – Шохруҳ Мирзога юборишади. Шохруҳ Мирзонинг вафотидан сўнг анча тарихдан “ўчиб” кетган узук бирданига Ҳусайн Бойқаро қўлида “пайдо бўлади”. Бойқаро вафотидан сўнг дафн пайти ҳам узук унинг қўлидан олинмайди. 1965 йилга келиб ўша пайтдаги Афғонистон қироли таклифи билан шоҳнинг қабри очилиб олимлар томонидан қирол Муҳаммад Зоҳиршоҳга узук совға қилинади. Унинг жияни Муҳаммад Довуд 1973 йилда давлат тўнтариши қилгандан сўнг муҳр-узукни АҚШ нинг Метрополитен музейига сотиб юборади. Айни пайтда муҳр-узук АҚШнинг Метрополитен музейида сақланмоқда.\nКиритилди: 07:45 12.09.2019. Ўқилди: 923 марта. Фикрлар сони: 0 та.\nРашид Холиқов яна «запрет»га тушганми?\nОзода Нурсаидова 13 йиллик танаффусдан сўнг концерт бермоқчи


Андижон аэропорти нега ишламаяпти? «Ўзбекистон ҳаво йўллари» ҳолат юзасидан изоҳ берди\n12:10 / 20.06.2019\nБугун, 20 июнь куни Миллий матбуот марказида «Ўзбекистон ҳаво йўллари» МАК Ўзбекистон Республикаси Президентининг 2018 йил 27 ноябрдаги ПФ-5584-сонли «Ўзбекистон Республикаси фуқаро авиациясини тубдан такомиллаштириш чора-тадбирлари тўғрисида»ги Фармони ижроси бўйича матбуот анжумани ўтказди.\nТадбир давомида Андижон халқаро аэропорти билан боғлиқ ҳолат юзасидан савол берилди.\n«Андижон аэропорти ишламаяпти. Аэропортнинг ҳолати бугунги кун талаблари, жумладан, Ғарбда ишлаб чиқарилган самолётлар қўнишига яроқли эмас. Бу биз маҳаллий рейсларни бажарадиган А-320 самолётларига тегишли. Бу ерда янги терминал, учиш-қўниш майдони, умуман, барча инфраструктурани қуриш керак.\nҚолаверса водийда 50-70 км масофада учта аэропорт бўлиши ҳам мақсадга мувофиқ эмас.\nЛекин барибир келажакда инвестор топиб, таъмирлаш ишларини олиб борамиз.\nҲозирда Андижондаги аэропорт ишчилари ишлашда давом этишмоқда, ойлик олишяпти», дея «Ўзбекистон ҳаво йўллари» МАК Ер усти иншоотларидан фойдаланиш ва аэропортларни бошқариш департаменти директори Антон Ходжаяннинг сўзларини келтирмоқда Kun.uz мухбири.\n2018 йил кузида ижтимоий тармоқларда «Андижон аэропорти ёпилиб, хусусийлаштирилиши, шу туфайли парвозлар тўхтатилгани» ҳақидаги гап-сўзлар тарқалганди.\nКейинроқ, 2019 йил майида Андижон вилояти ҳокими Шуҳрат Абдураҳмонов Kun.uz’га берган интервьюсида бу масалада тўхталганди.\n«Яна бир муаммоларимиздан бири — аэропорт. Инвесторларни жалб қилишимиз учун ҳам ушбу объект бизга жуда зарур. Б синфига мансуб аэродромга эга Андижон вилояти аэропортида учиш-қўниш йўлаги охирги марта 1980 йилда, перрон 1985 йилда таъмирланган. Турли важ ва техник носозликлар туфайли фаолияти тўхтатиб қўйилган вилоят аэропорти тез орада таъмирланади. Яқин кунларда аэропортда реконструкция ишлари бошланади», деганди ҳоким.\nТермиз халқаро аэропортида эса шу йил баҳорида кенг кўламли реконструкция ишлари олиб борилганди.\n#Андижон халқаро аэропорти\n#Термиз халқаро аэропорти


Китобда қор, Ғузорда баҳор: Қашқадарёда икки хил фасл кузатилмоқда — Sof.uz\nЖАҲОН 365,248,590 288,888,060 5,650,505\nКитобда қор, Ғузорда баҳор: Қашқадарёда икки хил фасл кузатилмоқда\n5.01 21:23 150 Ўзбекистон\nҚашқадарё вилоятининг айрим туманларида икки хил об-ҳаво кузатилмоқда, деб хабар бермоқда «Дарё» мухбири. Қайд этилишича, вилоятнинг Китоб туманидаги қишлоқни қалин қор қоплаган бўлса, Ғузор туманидаги қишлоқда эса бодом қийғос гуллаган.\nКитоб тумани ҳокимлиги ахборот хизмати маълумотига кўра, туманнинг Аспидухтар қишлоғида Янги йил куни — 2021 йилнинг 31 декабрида ёғган қор ҳалигача эримаган.\n«Туман марказидан 60 километр узоқликдаги Аспидухтар қишлоғида қорнинг қалинлиги 80 сантиметрга етган. Шунингдек, туманнинг Деновбола ва Шут қишлоқларида ҳам қор ёғган», — дейди туман ҳокимлиги ахборот хизмати раҳбари Қаҳрамон Оқилов.\n«Дарё» мухбирининг қўшимча қилишича, айни кунда вилоятнинг Ғузор туманидаги Афғонбоғ қишлоғида эса бодом қийғос гуллаган.\nШаҳрисабз туман ҳокимлиги ахборот хизмати раҳбари Баҳодир Ҳалимовнинг билдиришича, туманнинг Кўл, Ғелон қишлоқларида ҳам қалин қор ёғган.\nКеча, 20:55 61 Ўзбекистон\nКеча, 17:32 87 Ўзбекистон


МТРКга 427, Энергетика вазирлигига 44 млрд сўм. 2021 йил учун бюджет лойиҳаси муҳокама қилинмоқда\nНорматив-ҳуқуқий ҳужжатлар лойиҳалари муҳокамаси порталига «2021 йил учун Ўзбекистон Республикасининг Давлат бюджети тўғрисида»ги қонун лойиҳаси жамоатчилик муҳокамасига эълон қилинди. Унга кўра, деярли барча давлат идоралари учун ажратиладиган маблағ миқдори ошган.\nЛойиҳага мувофиқ, қуйидаги:\nушбу модданинг тўртинчи қисмида кўрсатилган ҳолатдан ташқари, сув ресурсларидан фойдаланганлик учун солиқ (электр станциялари томонидан тўланадиган солиқ мустасно);\nқурилиш материаллари бўйича ер қаъридан фойдаланганлик учун солиқ турлари туманлар ва шаҳарлар бюджетларига тўлиқ ўтказилиши таклиф этилмоқда.\nЛойиҳада, шунингдек республика бюджетидан биринчи даражали бюджет маблағларини тақсимловчиларга 2021 йил учун 132 трлн сўм ажратилиши белгиланди. Ушбу суммадан эса айрим ташкилотлар кесимида қуйидагича чекланган миқдорларда маблағ ажратиш назарда тутилган:\nОлий Мажлис Сенатига 29 млрд сўм (2020 йил учун 19 млрд сўм);\nОлий Мажлис Қонунчилик палатасига 162 млрд сўм (2020 йил учун 111 млрд сўм);\nПрезидент Администрациясига 784 млрд сўм (2020 йил учун 721 млрд сўм);\nВазирлар Маҳкамасига 1,508 трлн сўм (2020 йил учун 1,422 трлн сўм) – шундан 903 млрд сўми Вазирлар Маҳкамасининг захира жамғармасига;\nБош прокуратурага 1,375 трлн сўм (2020 йил учун 869 млрд сўм);\nЎзбекистон Республикаси Олий судига 635 млрд сўм (2020 йил учун 432 млрд сўм);\nСоғлиқни сақлаш вазирлигига 3,428 трлн сўм (2020 йил учун 3,073 трлн сўм) – шундан 198 млрд сўм болаларни вакцинация қилиш билан боғлиқ харажатларга;\nМаҳалла ва оилани қўллаб-қувватлаш вазирлигига 140 млрд сўм (2020 йил учун 128 млрд сўм) – шундан 125 млрд сўм хотин-қизларни ва оилани қўллаб-қувватлаш давлат мақсадли жамғармасига трансфертларга;\nТашқи ишлар вазирлигига 553 млрд сўм (2020 йил учун 399 млрд сўм) – шундан 268 млрд сўми хориждаги элчихоналар ва консуллик идораларини сақлаш харажатларига;\nЖисмоний тарбия ва спорт вазирлигига 1,139 трлн сўм (2020 йил учун 623 млрд сўм) – шундан Олимпия ўйинларига тайёргарлик кўриш ва қатнашиш харажатларига;\nМактабгача таълим вазирлигига 5,434 трлн сўм (2020 йил учун 4,647 трлн сўм) – шундан 600 млрд сўм давлат хусусий шерикчилик асосида ташкил этилган мактабгача таълим муассасаларига субсидияларга;\nУй-жой коммунал хизмат кўрсатиш вазирлигига 1,047 трлн сўм (2020 йил учун 1,306 трлн сўм) – шундан 782 млрд сўм аҳолини тоза ичимлик суви билан таъминлаш мақсадида ичимлик суви ва оқова сув тизимларини ривожлантириш харажатларига;\nИқтисодий тараққиёт ва камбағалликни қисқартириш вазирлигига 556 млрд сўм (2020 йил учун 222 млрд), шундан 200 млрд сўм тадбиркорлик фаолиятини қўллаб-қувватлаш давлат жамғармасига трансфертлар;\nТранспорт вазирлигига 4,951 трлн сўм (2020 йил учун 2,649 трлн сўм);\nТуризмни ривожлантириш давлат қўмитасига 148 млрд сўм (2020 йил учун 234 млрд сўм) – шундан 100 млрд сўм янги меҳмонхоналар қуриш ва жиҳозлаш учун инвесторлар харажатларининг бир қисмини қоплаш харажатларига.\nШунингдек, келаси йилда Ўзбекистон миллий телерадиокомпаниясига 427 млрд сўм (2020 йилда 410 млрд сўм) ажратилиши кўзда тутилган. Булар МТРКнинг жорий харажатлари (377 млрд сўми), объектларни лойиҳалаштириш, қуриш (реконструкция қилиш) ва жиҳозлаш учун капитал қўйилмалар (50 млрд сўми)га ишлатилади.\nМамлакат ижтимоий ҳаётида энг муҳим аҳамиятга эга бўлган соҳалардан бири - Энергетика вазирлигига эса МТРКга сўралаётган маблағнинг ўндан бири (43,8 млрд сўм) ажратилиши кутиляпти. Бу маблағлар вазирликнинг жорий харажатлари, объектларни лойиҳалаштириш, қуриш (реконструкция қилиш) ва жиҳозлаш учун капитал қўйилмаларга йўналтирилади.\nЛойиҳанинг яна бир эътиборли жиҳати Ўзбекистон Миллий ахборот агентлигининг жорий йил сарф-харажатларини бюджет ҳисобидан қоплаш учун ўтган йилга (11 млрд) нисбатан қарийб икки баробардан кўпроқ (26,6 млрд сўм) маблағ ажратилиши кутилмоқда.\nЎзбекистон Республикаси Молия вазирлиги томонидан 28 октябрь куни эълон қилинган лойиҳанинг жамоатчилик муҳокамаси шу йилнинг 12 ноябрига қадар давом этади.


Вена ичига ва мушак ичига киритиш учун эритма тайёрланадиган кукун 1,5 г флаконларда. 1 дона флакон қўллаш бўйича йўриқномаси билан бирга картон қутида.\nПрепарат сульбактам натрий ва цефтриаксон натрий бирикмаси ҳисобланади.\nЦефтриаксон натрий вена ичига (в/и) ва мушак ичига (м/и) киритиш учун мўлжалланган кенг таъсир доирасига эга ярим синтетик цефалоспоринли антибиотик ҳисобланади.\nЦефтриаксон кенг таъсир доирасига эга: у қуйидаги аэроб граммусбат микроорганизмларга нисбатан: факультатив анаэроблар - Staphylococcus aureus (шу жумладан пенициллиназани ҳосил қилувчи штаммлар), Staphylococcus epidermidis, Streptococcus pneumoniaе, А гуруҳига кирувчи b-гемолитик стрептококклар (S.pyogenes), В гуруҳига кирувчи стрептококклар (S.agalactiae), Streptococcus viridans, Streptococcus bovis, D гуруҳига кирувчи ноэнтерококкли стрептококклар;\nва қуйидаги грамманфий микроорганизмларга нисбатан фаол: Escherichia coli, Haemophilus influenzae, H.рarainfluenzae, разновидности Klebsiella (шу жумладан Kb. pneumoniae), Morganella morganii, Proteus mirabilis, Proteus vulgaris, Providencia, Salmonella (шу жумладан S.typhy), Serratia spp. (шу жумладан S.marcescens), Shigella, Versinia (шу жумладан Y.enterocolitica); микроаэрофиллар – Treponema pallidum; аэроблар - Neisseria gonorrheae (шу жумладан пенициллиназани ҳосил қилувчи штаммлар), Neisseria meningitides, Pseudomonas aeruginosa; бактероидлар туридаги облигат анаэроблар (шу жумладан B.Fragilis’нинг айрим штаммлари), Clostridium (бироқ С.difficile штаммларининг кўпчилиги резистентликка эга), Peptococcus, Peptostreptococcus, Fusobacterium (шу жумладан F.mortiferum ва F.varium).\nСульбактам натрий асосий пенициллин ядросининг ҳосиласи ҳисобланади.\nСульбактам клиник аҳамиятга эга антибактериал фаолликка эга эмас. Тадқиқотларда β-лактамли антибиотикларга чидамли микроорганизмлар томонидан ишлаб чиқариладиган кўпчилик асосий β-лактамазаларнинг ортга қайтариб бўлмайдиган ингибитори экани кўрсатилган.\nСульбактам пенициллинни боғловчи айрим оқсиллар билан боғланади, шу боис цефтриаксон/сульбактам комбинацияси битта цефтриаксоннинг ўзига қараганда таъсирчан штаммларга кўпроқ намоён бўладиган таъсирни кўрсатади.\nПрепарат м/и га киритилганидан кейин плазмадаги цефтриаксон ва сульбактамнинг максимал концентрацияси (Cmax) 15 дақиқа ва 2 соат оралиғи билан аниқланади. Цефтриаксоннинг плазмадаги Cmax м/и га бир марта 1,0 г доза киритилганидан кейин тахминан 81 мг/л ни ташкил этади ва доза киритилганидан кейин 2-3 соат давомида аниқланади. Сульбактам натрийнинг концентрацияси эса 6-24 мг/мл ни ташкил этади ва доза киритилганидан сўнг 1 соат давомида аниқланади.\nВ/и га тавсия этилган дозада киритилганида цефтриаксон натрий организм органларининг тўқималарида яхши тарқалади. Бактерицид концентрациялари 24 соат давомида сақланиб туради. Цефтриаксон альбумин билан ортга қайтадиган даражада боғланади ва бу боғланиш концентрация ошиши билан камаяди, масалан плазмада < 100 мг/л концентрациясида боғланишнинг 95%дан 300 мг/л концентрациясида боғланишнинг 85% гача камаяди. Альбумин миқдори камлиги туфайли эркин цефтриаксоннинг тўқималар суюқлигидаги пропорцияси плазмадагига қараганда мос равишда юқори.\nЦефтриаксон натрийнинг тақсимланиш ҳажми (Vd) 7-12 л ни, сульбактамники 18-27,6 л ни ташкил этади. Иккаласи ҳам амниотик суюқликда кенг тақсимланади. Шунингдек у сутда ҳам аниқланади. Катта ёшли ёш ва соғлом кўнгиллиларда плазманинг тозаланиш коэффициенти 10-22 мл/дақ.ни ташкил этади. Жигарнинг тозаланиши 5-12 мл/дақ.ни ташкил этади. Сульбактамнинг тахминан 75-85% ва цефтриаксоннинг 50-80% ўзгармаган тарзда буйраклар томонидан чиқарилади, дозанинг қолгани эса сафро билан чиқади.\nЦефтриаксоннинг плазмада ярим парчаланишининг ўртача вақти соғлом, ёш, ёши катта кўнгиллиларда 8 соатни ташкил этади. Янги туғилган чақалоқларда сийдикнинг тикланиш ҳисоблари дозанинг тахминан 70% ни ташкил этади. 8 кунликдан кичик бўлган болаларда ва ёши 75 дан ошган кексаларда ярим парчаланишнинг ўртача вақти одатда ёш соғлом кишилар гуруҳиникига қараганда 2-3 бараварга кўпаяди. Сульбактамнинг плазмадаги ярим парчаланишининг ўртача вақти тахминан 1 соатни ташкил этади.\nГемодиализ ярим парчаланиш вақтини, организмдан умумий ажралиб чиқишни ва сульбактам Vd ни ўзгартиради.\nПедиатрия соҳасида ўтказилган тадқиқотлар, комбинациялашган шаклда киритилганда цефтриаксон компонентлари фармакокинетикасида сезиларли ўзгаришларга эга бўлмаган.\nЦефтриаксон+сульбактам препарати унга таъсирчан бўлган микроорганизмлар томонидан келтириб чиқарилган қуйидаги инфекцияларни даволаш учун тайинланади:\nюқори ва қуйи нафас олиш йўлларининг инфекциялари;\nсийдик йўлларининг инфекциялари (асоратли ва асоратсиз);\nкичик тос органларининг инфекциялари;\nошқозон-ичак тракти инфекциялари;\nжинсий йўл орқали юқадиган инфекциялар;\nжарроҳлик соҳасида инфекциялар профилактикаси.\nПрепаратни операциядан олдин қўллаш жарроҳлик процедураларидан ўтаётган беморларда операциядан кейинги инфекцияга чалиниш ҳолатларини қисқартириши мумкин.\nПрепаратни пенициллинга ёки унинг исталган компонентига ҳамда лидокаинга (м/и га киритилганида) маълум аллергияси бор беморларда, жигар ва буйрак етишмовчилигида, ошқозон-ичак тракти касалликларида (анамнезда), ярали носпецифик колит ёки энтеритда, ҳомиладорлик ва лактация даврида қўллаш мумкин эмас.\nЦефтриаксон+сульбактам препарати инъекциялар учун стерил сувда эритилганидан кейин в/и га ёки м/и га киритилиши мумкин.\nПрепарат эритилганидан кейин ҳосил бўлган эритмани дарҳол қўллаш тавсия этилади.\nПрепаратдаги ампулалар сони ва препаратни эритишга инъекциялар учун сувнинг тавсия этиладиган ҳажми\nБир дона ампула ҳажми\nПрепаратни эритишга инъекциялар учун стерил сувнинг тавсия этиладиган ҳажми\nм/и га инъекциялар учун\nв/и га инъекциялар учун\nКатталар учун одатий суткалик доза (цефтриаксон ҳолатида) 1-2 г ни ташкил этади, у инфекциянинг оғирлик даражасига қараб кунига 1 марта (ёки тенг тақсимланган дозаларда кунига икки марта) киритилади. Максимал суткалик доза 4 г дан ошмаслиги керак.\nБуйрак фаолияти яққол даражада бузилган беморларда (КК 15-30 мл/дақ) препаратнинг максимал дозаси ҳар 12 соатда 1 г ни (сульбактамнинг максимал суткалик дозаси 2 г ни) ташкил этади, КК 15 мл/дақ. дан паст бўлган беморларда эса сульбактамнинг максимал дозаси ҳар 12 соатда 0,5 г ни ташкил этади (сульбактамнинг максимал суткалик дозаси - 1 г).\nТери ва терининг юмшоқ тўқималари инфекциялари учун тавсия этиладиган суткалик доза (цефтриаксон ҳолатида) 50-75 мг/кг ни ташкил этади, у кунига 1 марта (ёки тенг тақсимланган дозаларда кунига икки марта) киритилади. Максимал суткалик доза 1 г дан ошмаслиги керак. Ўткир бактериал отитни даволаш учун: м/и га киритиладиган бир марталик доза (цефтриаксон ҳолатида) 250 мг/кг (1 г дан ошмаслиги керак) миқдорида тавсия этилади.\nМенингитдан ташқари оғир аралаш инфекцияларни даволаш учун тавсия этиладиган суткалик доза цефтриаксон ҳолатида 50-75 мг/кг ни ташкил этади, у ҳар 12 соатда бўлинган дозалар билан берилади. Максимал суткалик доза (цефтриаксон ҳолатида) 2 г дан ошмаслиги керак.\nМенингитни даволаш учун (цефтриаксон ҳолатида) 100 мг/кг миқдоридаги бошланғич терапевтик дозани (4 г дан оширмаган ҳолда) тайинлаш тавсия этилади. Суткалик доза (цефтриаксон ҳолатида) кунига 1 марта (ёки ҳар 12 соатда тенг тақсимланган дозаларда) киритилиши мумкин. Одатда терапиянинг давомийлиги 7-14 кунни ташкил этади. Цефтриаксон билан терапия инфекция белгилари ва аломатлари йўқолганидан кейин ҳам ҳеч бўлмаганда 2 кун давом эттирилиши зарур. Одатий терапия 4-14 кун давом этади. Асоратли инфекцияларда узоқ давом этадиган терапия талаб этилиши мумкин.\nСтрептококк томонидан келтириб чиқарилган инфекцияларни даволашда антипиоген терапия ҳеч бўлмаганда 10 кун давом эттирилиши зарур


Россия Банки раисининг ваколати яна беш йилга узайтирилди\n10:05 / 24.06.2017\nЭльвира Набиуллинанинг Россия Банки раиси лавозимидаги ваколатлари 24 июнь кунидан яна беш йилга узайтирилди.\nАввал иқтисодий ривожланиш вазири ва давлат раҳбари ёрдамчиси лавозимларини эгаллаган Набиуллина Россия Банкига 2013 йилнинг 24 июнь куни раҳбар этиб тайинланган.\nНабиуллина ўз олдига яқин беш йилда Россияда паст ва барқарор инфляцияга эришиш, банк тизимини соғломлаштириш жараёнини якунлаш, пенсиялар ва суғурта соҳасидаги молиявий хизматларни ривожлантириш каби вазифаларни қўймоқда.\nНабиуллина МБдаги иши давомида қатор депутатлар ва тадбиркорлар томонидан валюта сиёсати учун танқид қилинган. Хусусан, уни 2014 йилдаги рубль девальвацияси, ҳамда муҳим ставканинг аста-секин пасайишида айблашади. Бундан ташқари, у 2013 йилда бошланган банк секторини “тозалаш” бўйича ишлар туфайли ҳам кескин танқид қилинганди. Бунинг оқибатида Россиядаги банклар сони тахминан учдан бирга қисқарди.\nШу билан бирга, РФ президенти Владимир Путин Набиуллина ўтказаётган сиёсатни бир неча бор қўллаб-қувватлади. Жумладан, айнан Набиуллина инфляция билан қатъий кураш олиб борди.\nПутин 22 март куни Набиуллина номзодини Давлат думасига ваколатларни узайтириш учун тақдим этди. “Россия Банки тўғрисида”ги қонунга кўра, МБ раиси Давлат думаси томонидан депутатларнинг кўпчилик овози билан беш йилга тайинланади. Бу лавозимга номзодни эса РФ президенти, МБнинг амалдаги раҳбари ваколатлари муддати якунланишига уч ой қолганида тақдим этади.\nРоссия Банки раҳбари рубль қийматини ўзгартириш ҳақида гапирди\nПутин Россия Марказий банки раҳбари ваколатини узайтирмоқчи\n19:33 / 22.03.2017


Бишкек ИИБси: фаолларга ҳужум «Худо йўқ» сўзидан сўнг бошланган | ҚИРҒИЗИСТОН ЯНГИЛИКЛАРИ\nБишкек ИИБси: фаолларга ҳужум «Худо йўқ» сўзидан сўнг бошланган\n8 мартга атаб тадбир ўтказаётган фаолларга ҳужум «Худо йўқ» иборасидан сўнг содир этилган — бу ҳақда Бишкек Ички ишлар бошқармаси матбуот хизмати хабарлади.\nМилиция матбуот хизмати ходими Ўлжўбай Казибеков Kloop.kg билан суҳбатда 8 мартга атаб ўтаётган тадбир иштирокчиларининг бири Худонинг йўқлигини билдирганидан сўнг одамлар уларга ташланганини билдирди.\n«Мана шу сабаб одамлар аччиқлана бошлаган. [...] Бундан сўнг тортиша бошлашган ва одамлар уларга: «Агар сиз мусулмон бўлсангиз, нимага Худони йўқ дейсиз» дейишган. Бу сабабли можаро келиб чиққан», — деди у.\nКазибековга кўра, яқин атрофдаги милиция ходимлари атрофни текширишга кетгани учун, фаолларга ёрдам бера олмаган.\n«Улар одамлардан қўрқиб милиция бўлимига қочишган, бироқ ҳуқуқ тартибот органи ходимлари у ерда бўлмагани учун, Ленин туман судига қараб қочишган», — дейди матбуот хизмати ходими.\nЎзини таништиришни истамаган Ленин туман суди ходими Kloop.kg билан суҳбатда маҳкама куч ишлатар тизим қаторига кирмаслигини билдириб, бировни ҳимоя қилиш улар зиммасида эмаслигини айтди.\n«Ҳодиса иш вақтида бўлмади ва биз ёрдам беришга мажбур эмас эдик», —деди Ленин туман суди ёрдамчиси.\nУнинг сўзларига кўра, улар хонасига соат кечки еттилар чамасида бир неча фаоллар югуриб кирган ва йиғлаб ёрдам сўрай бошлаган.\n«Улар ортида бир тўп одам қувгаётганини айтиб, ёрдам сўрашди. Милицияга хабар беришганини айтишганди. 5 дақиқадан сўнг милиция уларни олиб кетди», — деди Kloop.kg билан суҳбатлашган маҳкама ходимаси.\n8 мартга атаб акция ўтказган «СКью» феминист ташаббусининг ўзи Худо ҳақида сўз бўлмаганини билдирмоқда.\nФаолларнинг калтакланиши 5 март куни, Бишкекнинг Ўш бозори яқинида содир этилганди — «СКью» ташаббус гуруҳининг сўзларига кўра, улар плакатларидаги аёллар гендерини англатувчи нишонни одамлар насронийлар ҳочи сифатида қабул қилган.\nҲужум оқибатида 2 фаол калтакланган.\nАввалги мақолаПарламент ҳукуматга ишончсизлик билдириш масаласини кўтармоқчи\nНавбатдаги мақолаМосква: Юзига кислота сочилган болакай кейинги ҳафтада операция қилинади


Бу турнирлар чиндан ҳам футбол учун кераксизми?\nКиритилган сана: 2017-05-28 11:58\nАфсонавий классика: ўз чемпионатларининг энг яхши жамоалари бир турнирда йиғилишади ва ким зўрлигини аниқлашади. Ван Дамм суратга тушган кинолардаги каби Чемпионлар лигаси ҳам шундай. Чемпионлар лигаси турган жойда Европа лигасининг нима кераги бор, тушунарсиз ҳолат. Иккинчилар орасида ким зўрлигини аниқлашнинг нима кераги бор? Айрим кучли клублар ўз чемпионатида олтинчи ўринни эгаллаб, ўзидан кучсиз бўлган жамоалар орасида тушиб қолишади. Топ клублар учун Европа лигаси машғулот каби ўйинлардек ўтади. Иккинчи таркиб, ёш ўйичиларга имконият. Кучсиз жамоалар ютишган тақдирда улар учун ҳақиқий байрам.\nИкки турнир ғолибларини бир-бири билан тўқнаштиришнинг нима кераги бор? Биринчи клуб иккинчисидан яққол устунлигини билиб турган ҳолда. Бу тоифадаги ўйинлар ҳеч қачон суперфинал бўла олмайди. Суперкубокни ким ютишини ҳамма олдиндан билади. Шунинг учун бу ҳам бекор ўтадиган финал ва турнир.\nСуперкубок ўйини кераксиз эканини ҳатто уларнинг раҳбарияти жуда яхши билишади. Шунинг учун ҳам ютган жамоа катта пул олмайди. Яна Жаҳон чемпионатига барибир Чемпионлар лигаси ғолиби кетади.\nКлублар ўртасида Жаҳон чемпионати\nБу ерда, аксинча, жуда кучли ғоя. Бироқ жуда ҳам хунук ҳолат. Жаҳон футбол клублари ҳар хил ва Европа клублари билан тенглашиш жуда ҳам қийин масала. Бу ҳаммага аён. Шундай экан, нима учун бошқалар бундан азият чекиши керак ва Чемпионлар лигаси ғолиблари фақат ярим финал ва финал учрашувларига иштирок этишлари керак экан? Бу фикрни ҳатто Екатерина ИИ ҳам қўллаб-қувватламаган. Катта чемпионатга айланиши мумкин бўлган турнир оддийгина кам томошабинларни ўзига жалб қиладиган чемпионатга айланиб қолган. Жамоалар бир неча кунга Японияга йўқолиб кетишади, холос.


Уй учун кредит олиш мумкинми? | Azon.uz - Ахборот-таҳлилий портал\n19303 10:00 24.02.2020\nАссалому алайкум. Оилалиман, 2 нафар фарзандим бор. Банкдан кредит олиб уй олса бўладими? Ўзим квартирада тураман. Ойлигим рўзғорга ва ижара пулига етади, фақат ортириб уй олиш учун йиғишга қийналяпман. Бир танишим банкдан уй учун кредит чиқариб беришини айтяпти. Кредит динимизда ҳаром қилинган, шунга сиздан маслаҳат сўрамоқчиман.\nВаалайкум ассалом. Жавобни билар экансиз. Пул олиб, уни кўпайтириб бериш рибо ҳисобланади. Рўзғор ва тирикчиликка имконингиз бор экан, алҳамдулиллаҳ. Ҳаёт ҳали олдинда, Аллоҳ берса, қийналмай уй сотиб оласиз.\nСаволим бор... Мубашшир Аҳмад уй кредит Махсус рибо банк


“Қараб туринг, сизни директорликдан олдираман!” - Huquq.uz\n“Қараб туринг, сизни директорликдан олдираман!”\n18:00 - 17.09.2021\nНаби Ҳамидов (исм-фамилиялар ўзгартирилган) Сурхондарё вилоятидаги қурилиш фирмаларининг бирида 10 йилдан буён бош директор вазифасида ишлаб келаётган эди.\n2020 йил 7 ноябрь куни Наби тахминан соат 23:00 ларда одатдагидек уйига ширакайф ҳолда кириб келади. Турмуш ўртоғи Нодира Ҳамидова эрининг ичиб келганини сезиб қолади. У эрига эътироз билдириб, бу сафар Қурилиш вазирлиги, прокуратура ва президентга ҳам устидан шикоят қилишини айтиб пўписа қилади. Аёлининг бу гапларига ўрганиб қолган Наби аввалига аҳамият бермади. Яхши гап билан илон инидан, ёмон гап билан пичоқ қинидан чиқиши айни ҳақиқат.\n– Бор, яна милиция чақир. Қўшнилар чиқсин. Ҳар сафаргидек масхара бўлайлик. Эрталабдан сен прокуратуранинг эшигида шикоятинг билан мўлтиллаб ўтир. Ўзи қанақа хотинсан? Пул билан таъминлаб қўйсам. Сенга яна нима керак, а?\n– Сизнинг ҳар сафар ичиб келишингиздан тўйдим. Қўшнилар фарзандларимизни «алкашнинг боласи» деб қўли билан кўрсатиш даражасига олиб келдингиз. Фарзандларингиздан уялинг. На оилага, на болалар тарбиясига қарайсиз. Пулни олиб келишни ҳамма билади. Фарзандларга меҳр-эътибор йўқ. Рўзғор билан ҳам ишингиз бўлмайди. Ҳар сафар ичиб кеч келсангиз «Тошкентдан раҳбарлар келди» ёки «текширувчилар билан ушланиб қолдим» деган баҳоналарингиз тайёр. Мен қаердан билай, балки биронта ойимчани топиб олиб кайф-сафо қилиб келгандирсиз? Баҳонангиздан ҳам тўйдим. Қараб туринг, сизни директор лавозимидан олдириб ташламасам…\nБу галги жанжал узоқ давом этди. Нодиранинг ҳар бир гапи ва олдинги қилиқлари эрининг миясига нишдек қадалаверди. Бир пайт жаҳл устида Наби столдаги пичоқни хотинининг дуч келган жойига бир неча бор санчиб олади. Ўн ёшли болакай онасининг қонга беланиб ҳушсиз ётганини ва отасининг қўлидаги қонли пичоқни кўриб, хонадан отилиб чиқади ва ён қўшнисиникига кириб, улардан ёрдам сўрайди. Воқеа жойига қишлоқ аҳли, «тез ёрдам» ходимлари ва участка нозири зудлик билан етиб келишади.\n…Суд зали. Н.Ҳамидов билан ишлаган ҳамкасблари «директор меҳнаткаш ва виждонли йигит» деб таърифлашди. Марҳум Нодира Ҳамидованинг қўни-қўшнилари эса «қўшнимиз Нодирахон киришимли аёл эди. Наби улфатчилик қилиб, уйга маст келса хотини ўша куни жанжал кўтарарди. Аёли бир неча бор эри билан жанжаллашганда милиция чақиртирган. Милиция ходимлари ҳам ўз вазифасини бажариб, жарима қўллаб кетишган, холос. Биз ҳам уларнинг уришиши одатдагидек бўлса керак деб ўйлабмиз» дея кўрсатма беришди. Марҳумнинг опаси Шоира эса синглисининг прокуратурага тўрт марта шикоят қилиб, эрини директор лавозимидан олиб ташлашларини ва оиладаги муносабатлари тўғрисида ариза ёзгани ва ўша аризаларнинг нусхаси унда сақланиб турганини айтиб, нусхаларни судга тақдим этди. Суд Наби Ҳамидовни 19 йилга озодликдан маҳрум қилди.


Абдусаттор Жуманазар. “Тутқун” « O'zbekiston ERK Demokratik Partiyasi\nАбдусаттор Жуманазар. “Тутқун”\nТутқуннинг бир лаҳзалик ҳолини ёритишга ҳарчанд уринаётгандим. Темирни лағча чўғга айлантириб, исталган шаклга солиш мумкин. Бироқ айни дамда бисотимдаги бор сўзлар унинг бир лаҳзалик ҳолини ифодалашга ожиз эди.\n04 November 2012 - 9:09\nТутқуннинг бир лаҳзалик ҳолини ёритишга ҳарчанд уринаётгандим. Темирни лағча чўғга айлантириб, исталган шаклга солиш мумкин. Бироқ айни дамда бисотимдаги бор сўзлар унинг бир лаҳзалик ҳолини ифодалашга ожиз эди. “Нақшбандийа тариқатининг йирик вакили”, “ваҳдат аш-шуҳуд кашфиётчиси”, “иккинчи минг йилликда диннинг буюк қувватлантирувчиси”, “барча ҳоллар соҳиби”… Бу каби таърифлардан кўнгилдаги истак ҳосил бўлмаяпти.\nҲозир бошимда чарх ураётган фикрларни “қора туйнук”ка йўналтирсам, унинг қиёфаси сўзларимда тўлиқ ва жонли акс эта бошлайди. Қора туйнук – бутун бошли оламлар банди этиладиган чоҳ. У ерда нур сўнади, товуш ўчади. Улкан сайёралар унинг бағрида чинақай тирноғидек жойга жо бўлиб кетади. Илм-фаннинг энг сўнги русумдаги замонавий ускуналарига ҳам тутқич бермас тиним нималигини билмайдиган майда заррачалар у ерда ҳаракатини буткул йўқотади. У ерда барча мавжудот ўзига хос бўлган нарсасидан айрилади. Бундай Қисматнинг коинотда қандай осилиб тургани ҳайратли… Бироқ сўзлар орқали бу манзилга кириб-чиқиш мумкин.\nАзалнинг мана шундай маконига бориб кела оладиган сўзлар бу Тутқун қошида ҳолсиз эди.\nXVII аср бошларида Ҳиндистон заминида нақшбандийа тариқати фавқулодда тараққий топди ва шиддат билан ёйила бошлади. Бу жараённинг бош манбаи Хожа Муҳаммад Боқибиллоҳ Деҳлавий ҳамда Шайх Аҳмад Сирҳиндий эди. Хайрли ва баракатли туртки эса мукаррам ўлка Туркистон тарафлардан бўлганди… Бу мухтасар мақолада Аҳмад Сирҳиндий ҳаёти ва сулукдаги фаолиятига қисқагина тўхталамиз.\nТарихий манбаларда у ҳижрий 971 йили шаввол ойининг 14-куни (1564 йил, 26 май) Ҳиндистоннинг Сирҳинд шаҳрида дунёга келгани кўрсатилади. Отасининг исми Абдулаҳад эди, етти нафар фарзанди бўлган. Аҳмад Сирҳиндий уларнинг тўртинчисидир.\nМуҳаммад Ҳошим Кешмий унинг насабини 26 аждоди орқали қуйидаги тартибда хулафои рошидинларнинг иккинчиси Умар ибн ал-Хаттоб (582–644) рози оллоҳу анҳуга етказади: Шайх Аҳмад Сирҳиндий – Шайх Абдулаҳад – Шайх Зайнул Обидин – Шайх Абдулҳай – Шайх Муҳаммад – Шайх Ҳабибуллоҳ – Имом Рофиъиддин Хожа Hyp – Хожа Насириддин – Хожа Сулаймон – Хожа Исҳоқ – Хожа Абдуллоҳ – Хожа Шуъайб – Хожа Аҳмад – Хожа Йусуф – Султон Шаҳобиддин Али ал-маъруф би Фарруҳшоҳ Кобулий – Хожа Насриддин – Хожа Маҳмуд – Хожа Сулаймон – Хожа Масъуд – Хожа Абдуллоҳ – Воиз ал-Акбар – Хожа Абдул Фатҳ – Хожа Исҳоқ – Хожа Иброҳим – Хожа Носир – Хожа Абдуллоҳ – Амир ал-Мўминин Умар ал-Форуқ рози оллоҳу анҳу.\nКешмийнинг таъкидлашича, Шаҳобиддин Али Фарруҳшоҳ ал-Форуқий Ғазнавий султонлар саройида вазирлик лавозимида эди. Бир қанча муддат Кобулда яшагани туфайли Кобулий нисбаси билан ҳам юритилади. Ғазнавийлар давридаёқ унинг авлодлари Ҳинд диёрига келиб, бу ерда исломнинг тарқалишига хизмат қилади.\nУнинг олтинчи аждоди имом Рофиъиддин Хожа Нур ўз замонасида машҳур бўлган. У барча зоҳирий ва ботиний илмларни мукаммал тасарруф этган. Тариқат илмини Махдуми Жаҳон номи билан танилган Саййид Жалолиддин Бухорийдан ўрганган. У суҳравардийа тариқати намояндаси Баҳовуддин Мўлтонийнинг (ХIII аср) халифаси эди. Сирҳиндда яшаган.\nҲазратнинг отаси Шайх Абдулаҳад ҳам (1521 йилда туғилган) Ҳиндистоннинг улуғ авлийоларидан эди. У мавлона Абдулқуддус раҳматуллоҳи алайҳи хизматида бўлиб, ундан чиштийа тариқати одоб- қоидалари бўйича таълим олади. Пирининг вафотидан сўнг унинг ўғли Шайх Рукниддин раҳнамолигида фаолиятини давом эттиради.\nҚодирийа тариқатидаги силсиласи ўн восита билан Ғавсул Аъзам Абдулқодир Жилонийга (1077–1166) бориб етади.\nШайх Абдулаҳад ўғлининг тарбиясига жиддий эътибор қаратади. Хат-саводини чиқариш учун уни бошланғич мактабга топширади. Ўзи ҳам унга чиштийа ва қодирийа тариқати одобларидан таҳсил бериб боради. Аҳмад Сирҳиндий ёшлигида ниҳоятда тиришқоқ ва ғоятда истеъдодли эди. У кўпгина илмларни отасидан ўрганди. Жуда тез фурсатда Қуръонни ёд олади. Илмга чанқоқлик уни замонасининг илғор алломалари ҳузурига етаклайди. Сийалкот шаҳрига бориб, Камол Кашмирий хизматига киради. У Хожа Абдушаҳид Нақшбандий муриди ва даврининг энг билимдон кишиларидан эди. Ҳижрий 1017 (1608-1609) йили Сийалкотда вафот этган.\nҲадис илми соҳасида шайхи муаззам ва қутби мукаррам Қутбиддин Ҳусайн Хоразмий Кубровийнинг (1466–1551) шогирди Йаъқуб Кашмирийдан дарс тинглайди.\nУ араб-форс тилларини пухта эгаллайди ва бу тилларда етук асарлар ёза бошлайди. Қуръон тафсирлари, “саҳиҳи ситта” ҳадисларини, ўзидан олдин ўтган кўпгина аҳлийуллоҳ ва машҳур алломалар асарларини зўр иштиёқ билан мутолаа қиларди.\nРивойат қилишларича, Ҳинд подшоси Жалолиддин Муҳаммад Акбаршоҳнинг (ҳукмронлик даври 1556–1606 йиллар) таниқли вазири адиб Абул Фазл Алломий ҳарфларига нуқталарини қўймасдан Қуръони шарифга тафсир битади. Мавлона Жамол Лаҳўрий каби Ҳиндистоннинг бир талай алломалари ушбу тафсирнинг муҳокамасига тўпланади. Мажлис аҳли анча баҳс-мунозаралардан сўнг бу тафсирни рад этишга қарор қилади. Гангиб қолган Алломий ул ҳазратни мажлисга чақиртиради ва вазиятни унга тушунтиради. Агар у мазкур тафсирнинг эътироф этилишига кўмаклашса, эвазига яхшигина туҳфа беришини ваъда қилади. Шунда Аҳмад Сирҳиндий қўлига қалам олади-да, қолдириб кетилган нуқталарни ўз ўрнига қўйиб чиқа бошлайди. Йиғилган алломалар унинг бу шаҳди ва илмидан, ақлининг теранлигидан ҳайрону лол қолади. Шу тариқа Алломий тафсири мукаммал этилади. Бу воқеа 1586 йили бўлиб ўтган ва бу пайтда у эндигина 21 ёшда эди. У худди ўша даврларда “Рисолаи исботи нубувват” (“Набийлик исботи ҳақида рисола”) ва “Рисолаи радди равофиз” асарларини ёзганди.\nГарчи Шайх Абдулаҳад ўғлини чиштийа ва қодирийа тариқати хирқалари билан тақдирлаган бўлса-да, у қодирийа тариқатининг яна бир вакилидан ҳам хирқа қабул қилган эди. У азиз мавлона Камол Киҳталийнинг набираси Шоҳ Искандар эди. Аҳмад Сирҳиндий ёшлик чоғида мавлона Камол Киҳталийнинг ўзи билан ҳам кўришганди.\nБундан ташқари, у Хожа Муҳаммад Боқибиллоҳ билан учрашгунга қадар нақшбандийа тариқатидан ҳам яхшигина хабардор бўлган. Ҳинд тасаввуфшунос олими Аббос Резве унинг Агра шаҳрида нақшбандийа тариқатига қизиқиб, Хожа Убайд Кобулий раҳнамолигида “тавба” қилгани тўғрисида маълумот беради.\nКелтирилган ушбу маълумотлардан кўриниб турибдики, Шайх Аҳмад Сирҳиндий ҳали ўзининг севимли устозини учратмасдан бурун кўпгина илм соҳаларида катта олимлик даражаси ва тариқатда муршидлик маснадига етишганди.\nҲижрий 1007 йили ражаб ойининг 17-кунида (1599 йил, 13 феврал) ҳазратнинг отаси Абдулаҳад ибн Зайнул Обидин ўткинчи дунё кулбасидан бақо саройига сафар қилади. Шайх Аҳмад кўпдан бери ҳаж зиёрати ва Муҳаммад Мустафо салоллоҳу алайҳи вассалам равзаи муборакларини кўришни орзу қилиб юрарди. Бироқ падари бузрукворининг кексайиб қолгани ҳамда хасталаниб, парваришга муҳтожлиги сабабли бунга шошилмади. У отаси вафотидан сўнг Макка зиёратига йўлга тушади. Деҳлига келганда унга мавлона Ҳасан Кашмирий йўлиқиб, Хожа Боқибиллоҳни кўриб ўтишни маслаҳат беради. Шу тариқа улар ҳижрий 1008 йил рабби ус-соний ойида (1599 йил, нойабр) учрашади.\nИкки илоҳий шавқу-завққа лиммо-лим жозиб қалблар ишқ майидан сармаст бўлиб, бу дунёни буткул унутиб қўяди. Буни яна қандай таърифлаш мумкин? Муборак Маккага, ҳаж зиёратига кетаётган одам барча нарсани унутиб Хожа Боқибиллоҳ хонақоҳида уч ойдан зиёд қолиб кетса! Унинг учун бу хонақоҳ Каъба хонаси, ҳар эшитаётганлари Мустафо салоллоҳу алайҳи вассалам равзасидан таралаётган зиё каби эди. Аҳмад Сирҳиндий устозининг ўргатганларини ғоятда чанқоқлик билан қабул қиларди. Шогирдининг баланд парвози ва ноёб истеъдоди устозини ҳам бутунлай ўзига ром этиб қўйганди.\nУ пок эътиқоди ва пирининг тарбияти билан тариқатда юксак мақомга етишади. Уларнинг учрашувидан тўрт йил ўтиб, Хожа Муҳаммад Боқибиллоҳ оламдан кўз юмади ва муршидлик маснадида Шайх Аҳмад Сирҳиндий қолади.\nМанбаларда унинг ўз ҳолини тасарруф этган тўрт юздан ортиқ шогирди бўлгани тўғрисида сўз юритилади. Уларнинг орасида Шайх Муҳаммад Тоҳир Лаҳўрий, Ҳaмид Бaнгoлий, Бaдиъуддин Сaҳарoнпурий, Нурмуҳaммaд Путаний, Aҳмaд Қурайш Бaркий, Шaйx Музaммил, мaвлoна Қoсим Али, Ёрмуҳaммaд Қaдим, Ёрмуҳaммaд Жадид Тaлиқoний, Ҳaсaн Бaркий, Шaйx Aбдулҳoдий, Аҳмад Саҳаронпурий, Ҳoжи Xизр Aфғoн, Шaйx Йусуф Бaркий, Шайx Муҳибуллoҳ, Мавлавий Шайх Кaримиддин (Бoбo Ҳaсaн Aбдoл номи билан машҳур), Шaйx Исҳoқ Синдий, Aбдулвoҳид Лaҳўрий, Oмoнуллoҳ фақиҳ Лaҳўрий, Муҳaммaд Сoдиқ Бaдaxшoний, Салим Баннурий, Oдaм Бaннурий, Шайх Нурмуҳаммад Таҳовий, Шайх Ҳомид Таҳовий, Ғозий Гужоратий каби яна бир қанча халифалари ва илғор талабалари номлари алоҳида таъкидланади.\nМуҳаммад Сиддиқ Кешмий, Тоҳир Бадахший, Хожа Муҳаммад Ҳошим Кешмий ва Бадриддин Сирҳиндийларнинг мужаддидийа-нақшбандийа тариқати Мовароуннаҳрга кириб келиши ва тарқалишида хизматлари беқиёсдир.\nШогирдлари, замондошлари ва кейинги даврларда яшаб ўтган издошлари уни эҳтиром билан Имом Раббоний Шайх Аҳмад Сирҳиндий ал-Форуқий ал-Мужаддиди алфи соний дея аташарди.\nУ ҳижрий 1034 йил сафар ойининг 29-куни (1624 йил, 10 декабр) Сирҳинд шаҳрида вафот этди. Ундан Муҳаммад Содиқ, Муҳаммад Саъид ва Муҳаммад Маъсум исмли уч нафар ўғил фарзанд қолгани ва улар ҳам орифлар зумрасидан эканини олдинги мақолада айтиб ўтдик.\nМуаррих Ҳусайн Алининг хабарига кўра, Афғонистон ҳукмдори Шоҳи Замон (ҳукмронлик вақти XVIII аср охирлари) шайх қабри тепасига мақбара қурдирган.\nТуркистон хонликлари узил-кесил барҳам топгунга қадар ўлкамизда машҳур бўлган бу шахс ҳақидаги маълумотлар ҳам Аҳмад Яссавий, Баҳовуддин Нақшбанд, Хожа Муҳаммад Порсо, Йаъқуб Чархий, Сўфи Оллоҳёр каби алломаларимиз қаторида мактаб ҳамда олий таълим дарсликларига киритилмади. Шўролар таълими ва ғоялари ХХ аср авлодлари қалбидан миллий хотиранинг кўплаб зарварақларини юлиб ташлаб, уларнинг ўрнини банд этишга улгурганди. Оқибатда ўзидан бой маънавий мерос қолдирган, бир замонлар номи тиллардан тушмаган, давраларда ҳурмат билан ёд этилган бу инсонни юртимизда биладиганлар 1950–2000 йилларда ҳам жуда камчиликни ташкил қилар, у ҳақидаги ахборотлар қашшоқ ва узуқ-юлуқ эди.\nМужаддиди алфи соний Шайх Аҳмад Сирҳиндий аштархонийлар даврида Бухоро хонлигидаги тасаввуф аҳли билан ҳам мунтазам алоқада бўлиб турган. Уларнинг айримлари ҳатто, тариқат таълимини ўрганиш ниятида Мовароуннаҳрдан Ҳиндистонга борган ва унинг даргоҳида илму эътиқод йўлида машаққат чекиб, юқори натижаларга эришганди. Бу тўғрида манбаларда учрайдиган маълумотлардан баъзиларини айтиб ўтамиз.\nМир Муҳaммaд Нўъмoн ҳазратнинг энг илғор халифаларидан эди. Ҳижрий 977 йили (1569-1570) Самарқандда туғилади. У таваллуд топишидан сал аввал отаси жаноб Имом Аъзам Абу Ҳанифа Нўъмон ибн Собитни тушида кўради. У: “Сендан бир саодатманд ўғил дунёга келади, уни бизнинг исмимиз билан атайсан”, деб тайинлайди. Мир Муҳаммад Нўъмоннинг отаси Мир Бузрук номи билан танилган Амир Жалолиддин исмли азиз эди. Этикдўз дарвеш бўлган ва сулукдаги нисбати ишқийа тариқатига туташади. У Самарқандда ишқийа тариқати улуғларидан таълим олган. Қосим шайх Карманагий (ваф. 1578) хизматида ҳам бўлган. Муҳаммад Ҳошим Кешмий унинг Мовароуннаҳр ва кейинчалик Кобул, Бадахшон вилоятларида яшагани ҳақида ахборот беради. Мир Муҳаммад Нўъмоннинг бобоси Саййид Ҳамидиддин ҳам уламолардан эди.\nМир Муҳаммад Нўъмон йигитлик чоғида Балхда Амир Абдуллоҳ Балхий Ишқийдан сулук сабоғини олади. Кейинчалик устози уни Ҳиндистонга юборади ва шу тариқа у нақшбандийа тариқатининг ҳинд тармоғи билан боғланади. Уни атрофидагилар Пири Булбул дейишарди. Қуръонни беҳад ёқимли ва сеҳрли қироат қиларканки, унинг тиловати пайтида ҳатто булбуллар хониш этишдан тўхтаркан. Устозига тегишли “Мактубот”нинг 123 хатдан иборат учинчи жилдини у тўплаган.\nМавлона Йусуф Самарқандий сулукдаги йўли ибтидосини Хожа Муҳаммад Боқибиллоҳ даврасида бошлаган. Кўп илмлар соҳиби, фозил ва гўзал ахлоқли эди. Устозининг вафотидан кейин Сирҳиндга келади ва Имом Раббоний ҳалқасига киради. Бу ерда у мақсадига етади. Ўлими олдида: “Алҳамдуллоҳ, дил нени талаб қилган бўлса, худди ўша бўлди”, дея жонини ҳаққа топширган экан.\nШайх Абдулҳай Сағонийоний XVII асрда ҳаёт кечирган. Манбаларда унинг ватани Ҳисори Шодмон атрофидаги Сағонийон (Чағонийон) мавзеси экани ёзилган. Баъзи муаллифлар унинг номини Шайх Абдулҳай Чокар Ҳисорий шаклида ҳам кўрсатади. Ҳиндистонга келиб устозининг олий остонасида кўп йиллар риёзат чекади ва иноят назарига эришади, хосиятли сирларидан воқиф бўлади, муборак лафзидан нурли ҳолларига оид сўзлар тинглайди ҳамда армонсиз хизматлар қилиб, фазилатлар касб этади.\nМахдумзода Муҳаммад Маъсум ишорати ила устози хатлари мажмуаси “Мактубот”нинг иккинчи жилдини тўплаб кўчиради ва китоб ҳолига келтиради. Фурсат етиб, муршидининг кўрсатмасига биноан илм толибларига тариқат таълимини ўргатиш учун Патна шаҳрига жўнаб кетади. У ерда қисқа вақтда шуҳрат қозониб, маърифат тарқатади. Асҳобларидан Шайх Нурмуҳаммад унинг аҳволи тўғрисида мактубларида ёзиб қолдирган. Бадриддин Сирҳиндий ва Муҳаммад Ҳошим Кешмий асарларида ҳам мазкур аллома ҳаётига оид маълумотлар учрайди.\nМавлона Солиҳ Кўлобий шайхнинг яқин асҳобларидан, қадим Туркистон ҳудудидаги Кўлоб вилоятидан эди. У тариқат аҳли орасида кўп кезади. Бироқ кўнглидаги саволлар ва муаммоларга қониқарли жавоб топмайди. Кунлардан бир куни Агра шаҳри жомеъ масжидида Шайх Аҳмад Сирҳиндий мажлисига етишади. Шундан сўнг улар ўртасида пири муридлик муносабатлари бошланади. Мавлона Солиҳ Кўлобий ҳижрий 1038 йили (1629) вафот этади.\nУ “Маноқиби Аҳмад Сирҳиндий”, “Ҳидойат ат-толибин” каби асарлар ёзиб қолдирган. Мазкур асарларда мужаддидийа-нақшбандийа тариқати тартиб қоидалари ва тарихига оид қизиқарли маълумотлар бор.\nАҳмад Сирҳиндийнинг мовароуннаҳрлик Хожа Умак, Хожа Абдулғафур Самарқандий, махдумзода Абулқосим Имканагийларга ёзган мактублари сақланиб қолган.\nЯна Тутқун қошига қайтамиз. Тепадаги сатрлар, Сирҳиндий ҳазратларининг тарихи бизни барибир унинг ҳузурига бошлаб келаверди. Сўз инсоннинг ботиний оламини ошкор қилади. Тутқуннинг ҳолини унинг ўз сўзлари орқали англаш осонроқ. Шайх Аҳмад Сирҳиндий мавлона Хожаги Абдулбоқи Имканагий муридларидан Хожа Умакка жўнатган мактубларининг бирида Тутқун ҳақида шундай ёзади:\n“Бу ҳам Хожа Умакка. Яратганнинг ҳукми бирла юксакликдан қуйига туширилиб, йироқлаштирилиш ҳикмати хусусида битилди. Карам юзасидан бу мухлис номига юборган табаррук марҳаматномангиз мутолаасига мушарриф бўлдик ва ундаги олқишлар бизни беҳад қувонтирди. Не неъматдурки, озодлар тутқунларни ёд этар ва не давлатдурки, восиллар ғарибларга ғамхўрлик қилар. Чун, бу бечораи маҳжур ўзини висолга етишишга муносиб деб билмас. Зарурат важҳидан жойи номаълум ҳижрон кулбаси бўлди. Яқинликдан қочиб, йироқликдан ором ахтарди. Висолни тарк этиб, айрилиқдан қўним топди. Озодликни ихтиёр қилиб, тутқунликка гирифтор бўлди. Оқибатда тутқунлик миннати ризқи бўлди. Байт:\nЧун таъма хоҳанд з-ман султони дин,\nХок бар фарқи қаноат баъд аз ин.\n(Таъма истар мендин чун, султони дин,\nНе қолур эрса унда қаноатдин.)\nБу байтда сўзлар қовушмаган, ишоралар тарқоқдир. Узрлик бўлгайким, Оллоҳ таоло сизу бизни расуллар саййиди изидан бошласин, унга энг самимий олқишлар ва энг яхши қутловлар бўлсин!”\nБу Хожа Умакка юборилган иккинчи мактуб эди. Тутқуннинг ҳоли содда ва тушунарли баён қилинган. У Одамзотнинг кичиккина матнга сиғдирилган катта Тарихи… ҳам ўқувчига Ўрта асрлардаги шарқ адабиёти дунёсига кириш учун тутқазилган калит. Бу бир парча мактуб сўфийларнинг барча оҳу волалари, залворли ҳайқириқларини бағрига сингдирган жимжитликдир. Унда фақат “Ҳуш дар дам”, “Назар бар қадам”, “Сафар дар ватан”, “Хилват дар анжуман”, “Ёдкард”, “Бозгашт”, “Нигоҳдошт”, “Ёддошт”, “Вуқуфи замоний”, “Вуқуфи одатий”, “Вуқуфи қалбий” ҳалқалари билан кишанбанд қилинган Тутқунлар яшайди. Бу занжирлар туфайли уларнинг ҳуши ҳамиша ўзида бўлади; дунё молига қўли ва кибр ҳавосига боши; ҳақ йўлидан бошқасига қадами етмайди. Зулм қилолмайди… Бу ҳалқалар жаҳоннинг барча ҳукмдорлари занжирларидан-да, беркдир. Шайх Аҳмад Сирҳиндий бу тўғрида Хожа Умакка олдин ҳам хат ёзганди:\n“Хожа Умакка. Олий нисбат нақшбандийа тариқи бузругларининг мадҳи тўғрисида битилди. Тангри уларнинг сирларини муқаддас қилсин.\nАлҳамдуллоҳ, бу мухлис номига марҳаматномаларини юборган ул тақво соҳибига саломлар бўлсин! Мактуб мазмуни бизни қувонтириб, масрур этди. Саломат бўлгайсизким, нақшбандийа олий силсиласи хусусида олқишлар айтиб, сизни уринтиришни истамасмиз. Бу бузругнинг, яъни махдумимиз (Тангри сирларини муқаддас қилсин) силсилалари байонида воқеъ бўлубдурки, ҳамма нисбатлардан юксакроқ нисбат ҳозирлик ва огоҳликдир. Ва уларнинг наздида ҳозирлик мўътабардир. Ҳозирлик беғайбийатдир. “Ёддошт”да юзага келади. Бас, шундай экан, бу азизларнинг нисбати “ёддошт”дан иборатдир.\nБу фақирнинг фаҳми ожизича, “ёддошт”нинг асоси ҳазрат таоло ва тақаддусдан содир бўлгувчи ул зотнинг зуҳуридан иборат – тажаллийи зотдир. Ва бу зуҳурда асмо, сифат, шаййун ва эътиборат мулоҳазасиз мавжуддир. Бу тажаллини “барқий” дермишларки, “ламиҳи басир”, яъни жуда тез фурсатда шаййун ва эътиборат орадан кўтарилиб, яна пайдо бўлур. У яна шаййун ва эътиборат дарпардаси ортига ғойиб бўлади. Бас, бу тақдир бирла ғайбийатсиз ҳозирлик ифода бўлмас. Балки “ламиҳи басир”да ҳозирлик воқеъ бўлиб, кўпроқ вақт ғайбийат тургусидур.\nБу нисбат бу бузруглар қошида беэътибордир. Ваҳоланки, бу тажаллини ўзга машойихлар силсиласида “ниҳойатун ниҳойа” дерлар. Ҳар вақтики, ҳозирлик доимий бўлиб, асло ёпинчиқ қабул қилмаса, асмо, сифат, шаййун ва эътиборат пардаси муттасил тўсиқ бўлавермасдан мутажаллий бўлса, ҳозирлик ғайбийатсиз бўлади. Шундай экан, бу бузруг нисбатини ўзгалар нисбатига қиёс қилиб, унинг бошқа ҳамма нисбатдан юқори эканини очиқ эътироф этиш лозим. Бу янглиғ ҳозирлик гарчи аксар мардум наздида йироқ кўринур. Аммо, шеър:\nҲунаййал арбобун наъим наъимуҳа,\nВа-л-лилошиқул мискинҳо йатажарруъ.\n(Дунёпарастлар учун у – дунё бас,\nОшиқу мискинларга қатра холос.)\nБу олий нисбат шундай бир ғаройиб йўл барпо қилибдиким, агар ўзга тариқа арбобига бу силсила ҳақиқатдан ҳам бузрукроқ дейилса, шаксизки уларнинг барчаси инкор мақомига келади. Ва бузрук қавм орасида алҳол, бу нисбатнинг одатдаги оддий ҳол эканига ишонмаслар. Субҳона таоло шуҳуди ҳақнинг ҳозирлигидир. У шоҳидий ва машҳудий васфдан буткул мусаффодир. Агар хусусияти мавҳумликдан юқорироқ ва зоҳирда давомий бўлса, таважжуҳи кучсиз одатий ҳолдан холи туради. Бу нисбат фақат жазаба мақомида мавжуд бўлади. Унинг мавҳумликдан юксаклиги зоҳирлик сабаби эмасдир. У “ёддошт”га хилоф равишда маъноси айтиб ўтилдики, жазаба мукаммал бўлгандан кейингина ҳосил бўлиб, сулук мақоматининг барқарорлиги ва олийлигидир. Унинг олийлик даражаси ҳеч кимсага махфий эмас. Агар махфий бўлса, уни ҳосил этишга тиришур бас. Ҳасадгўй ўз ҳасадини, ноқис ноқислигини тан олса узрлидир. Қитъа:\nҚосири гap кунад ин тоифи ро таъна ва қусур,\nҲошалеллоҳ ки бар ором бизабони ин геле ро.\nҲама шерони жаҳон басте ин силсилаи анд,\nРу би аз ҳийлаи чесон бигусалид ин силсиле ро.\n(Қусур излаб, таъна қиладур агар фаҳми кам,\nУнинг фисқу фасодидан омон сақлагин эгам.\nБу занжирга боғланмиш жаҳоннинг барча шери,\nУза олгайми уни бирор найранг ё фириб)\nАввал ҳам охири хайрли, бўлсин!”\nХожа Умакка ёзилган бу хатлар “Мактубот”нинг Ёрмуҳаммад Жадид Толиқоний тўплаган биринчи жилдидан олинди.\nЖалолиддин Муҳаммад Акбаршоҳ ҳукмронлигининг охирги йиллари саройдаги иғволар қутқуси натижасида Шайх Аҳмад Сирҳиндий Гвалийор қалъасига зиндонбанд этилади. Ҳиндистоннинг энг ваҳимали зиндонида бир-бирига мутлақо зид икки дунё – Руҳ ва Нафс тутқунлари учрашади…\nЗиндoн бoшлиғи Ҳазратнинг ашаддий душмани – давлат вазирининг укаси эди. Вазир вазиятдан фойдаланиб иниси орқали уни ҳар хил қийноқлар билан азоблашга ҳаракат қилади. Бироқ кутилмаган воқеа юз беради. Ҳaзрaтнинг соф эътиқоди, сaбри, илми вa гўзал ахлоқи таъсирида зиндoнбoши хулқидаги қусурларини тўғрилаб, тавба қилади вa унинг тaлaбaлaридaн биригa aйлaнди. Талончилик, қотиллик, ўғрилик ва турли қаллобликлар билан банди қилинган юзлаб маҳбуслар ҳам ўз қилмишларидан изтироб чекиб, ҳақ йўлига киради. Ҳолбуки, уларнинг орасида буддҳавий, ҳинду ва бошқа ғайридинлар ҳам кўп эди. Жамият назарида хосиятсиз бўлган бу қўрқинчли макон Ҳазратнинг шарофати билан Имон манзилига айланади.\nАкбаршоҳдан сўнг тахтга ўғли Шоҳ Жаҳон ўтиради ва Аҳмад Сирҳиндийни Гвалийор зиндонидан озод қилади.\nУ ўзидан бой ёзма маънавий мерос қолдирган. Унинг “Рисолаи дафиъ шубҳаҳот” (“Шубҳаларни даф қилиш ҳақида рисола”), “Маъорифи ладунийа” (“Илоҳиётни англаш”), “Ал-мабдаъ ва-л-маод” (“Ибтидо ва интиҳо”), “Мукошафати ғайбийа” (“Ғойибнинг аён бўлиши”), “Радди равофиз” (“Шиавий қарашлар радди”), “Рисолаи исботи нубувват” (“Набийлик исботи ҳақида рисола”), “Дар таҳқиқи калимаи таййиба” (“Таййиба калимасининг тадқиқи”), “Шарҳи рубоийоти Шайх Муҳаммад Боқибиллоҳ”, 535 мактубни ўз ичига олган уч жилдлик “Мактуботи имом Раббоний” (“Имом Раббоний мактублари”) каби асарлари ЎзР ФА Абу Райҳон Беруний номидаги қўлёзмалар хазинасида сақланмоқда.\n Киҳтал – Сирҳинд атрофидаги қишлоқ номи.\n Барк – Кобул ва Қандаҳор ўртасида жойлашган мавзе.\n “Форуқий” нисбаси унинг Умар ибн ал-Хаттоб ал-Форуқий (Тангри уни раҳмат қилсин) авлоди эканига ишорадир.\n Мужаддиди алфи соний – “Иккинчи минг йилликда динни янгиловчи (қувватлантирувчи)” мазмунини билдиради.\n Ҳижрон кулбаси – пирнинг хонақоси. Аслида бутун ер курраси – ҳижрон кулбасидир. Одам арши аълодан қувғин қилиниб, пастга туширилди ва ерда яшашга мажбур бўлди.\n Нисбат – тариқатда мақомлар ўрнини ифодалайди.\n Ҳозирлик – сўфий назарида у сезгининг энг олий кўринишидан бири. Бунда солик ва Тангри ўртасидаги тўсиқ-парда кўтарилади ва яқин мулоқот бошланади. Бу ҳолни фақат олий мақом сўфийлардагина кузатиш мумкин.\n Огоҳлик – атрофда ва ўзида содир бўлаётган воқеаларда Тангри иштирокини ҳис қилиб туриш. Айрим ҳолларда ҳозирлик билан тенг маънода ҳам ишлатилади.\n Тўсиқ ва пардалардан холи.\n Ёддошт – нақшбандийа сулукидаги саккизинчи қудсий сўз. Бунда солик қалбида Тангри муҳаббатидан ўзга нарса қолмайди. Солик доимий огоҳлик билан завқу шавққа тўлиб, уни ёд этади. Шунда ғайбийатсиз ҳозирлик пайдо бўлади.\n Шаййун – нарса, моддий мавжудот.\n Эътиборат – диққатни чалғитувчи ҳамма нарса.\n Ламиҳи басир – Қуръони каримдаги “Наҳл” (“Асалари”) сурасининг 76, “Қамар” сурасининг 50-оятларига ишора. “Каламиҳ ал-басари” – бир қарагунча, кўз очиб юмгунча маъносида. Жуда тез содир бўлиш.\n Ниҳойатун ниҳойа – манзилнинг охири, поёни.\n Субҳона таоло шуҳуди – Тангрининг намоён бўлиши, сезилиши.\n Шоҳидий ва машҳудий – гувоҳ бўлувчи; кўриб, кузатиб туриш ҳолати.\n Таважжуҳи – юзланиши, яъни Тангрининг соликка эътибор бериши.


7 йил аввал 1640 siyrat.uz\nЎнинчи ҳижрий санада Расулуллоҳ соллаллоҳу алайҳи васаллам ўзларининг Исломдаги биринчи ва охирги ҳажларини қилдилар. У Зот бу ҳаждаги хатти-ҳаракатлари ва айтган сўзлари билан бу ҳаж видолашув ҳажи эканлигини билдирдилар. Шунинг учун ҳам ушбу ҳаж тарихда «видолашув ҳажи» номи билан қолган. Ишончли ровийлар видолашув ҳажининг тафсилотларини аниқлик билан ривоят қилганлар. Бу ҳаж Расулуллоҳ соллаллоҳу алайҳи васаллам йўлга отланганларидан бошлаб, то қайтиб келгунларича барчанинг диққат-эътиборида бўлган. Ундаги ҳар бир ҳаракат, ҳар бир сўз саҳобалар томонидан зийраклик билан ўрганилган, ёд олинган. Пайғамбар соллаллоҳу алайҳи васаллам билан бирга видолашув ҳажида юз минг киши иштирок этган. Бу ўша вақтлар ўлчовида мисли кўрилмаган иш эди. Ана шу одамларнинг ҳаммаси мазкур тарихий воқеанинг жонли гувоҳи бўлганлар. Биз видолашув ҳажи борасидаги ривоятлар ичидан Жобир ибн Абдуллоҳ розияллоҳу анҳунинг ривоятларини ихтиёр қилдик. У киши видолашув ҳажида бориб келгунча Расулуллоҳ соллаллоҳу алайҳи васалламнинг туяларини етакловчи бўлганлар. Шунинг учун ҳам ҳар бир нарсани тартиб билан ёдлаб олганлар ва айтиб берганлар. Ушбу ҳадис Пайғамбар соллаллоҳу алайҳи васалламнинг ҳажларини тўлиқ васф қилувчи ҳадисдир. Жобир ибн Абдуллоҳ розияллоҳу анҳу ўзларидан Пайғамбар соллаллоҳу алайҳи васалламнинг ҳажлари ҳақида гапириб беришларини сўрашганида унга жавобан тўққизта бармоқларини юмиб кўрсатиб туриб, қуйидагиларни айтганлар: «Расулуллоҳ соллаллоҳу алайҳи васаллам тўққиз йил ҳаж қилмай турдилар. Сўнгра ўнинчи йили одамлар ичида «Расулуллоҳ соллаллоҳу алайҳи васаллам ҳаж қилурлар», деб эълон қилдирдилар. Мадинага жуда кўп одамлар етиб келдилар. Уларнинг барчаси Расулуллоҳ алайҳиссаломга иқтидо қилишни, у Зотнинг амалларига ўхшаш амал қилишни хоҳлар эдилар. Бас, у Зот билан чиқиб, Зул-Ҳулайфага етиб келдик. Шу ерда Асмо бинту Умайс Муҳаммад ибн Абу Бакрни туғди ва Расулуллоҳ соллаллоҳу алайҳи васалламга «Қандай қилай?» деб одам юборди. У Зот: «Fусл қилиб, қонни тўсувчи мато қўйиб олиб, эҳромга киравер», дедилар. Расулуллоҳ соллаллоҳу алайҳи васаллам масжидда намоз ўқидилар. Сўнг Қасвога миндилар. Туялари Байдога тенглашганда қарасам, у Зотнинг олдиларида кўз етмайдиган даражада уловли ва пиёда одамлар кетмоқда. Ўнг томонларида ҳам худди шундай. Чап томонларида ҳам худди шундай. Орқа томонларида ҳам худди шундай. Расулуллоҳ алайҳиссалом орамизда кетмоқдалар. У Зотга Қуръон нозил бўлиб турибди. У Зот унинг таъвилини билиб турибдилар. У Зот нима амал қилсалар, биз ҳам қилиб турибмиз. Бас, у Зот: «Лаббайкаллоҳумма лаббайк! Лаббайка лаа шарийка лака лаббайк! Иннал ҳамда ван-ниъмата лака вал мулк, лаа шарийка лак», деб тавҳид талбиясини айтдилар. Одамлар ҳам мана шу, ўзлари айтиб юрган талбияни айтдилар. Расулуллоҳ соллаллоҳу алайҳи васаллам ундан бирор нарсани рад қилмадилар. Расулуллоҳ соллаллоҳу алайҳи васаллам талбияларида давом этдилар». Жобир розияллоҳу анҳу сўзида давом этиб, яна қуйидагиларни айтди: «Ҳаждан бошқа нарсани ният қилмаган эдик. Умрани билмас эдик. Токи у Зот билан байтга етиб борганимизда рукнни истилом қилдилар. Уч марта рамл, тўрт марта юриш билан тавоф қилдилар. Сўнгра Иброҳим алайҳиссаломнинг мақомларига бордилар. «Ва Иброҳимнинг мақомини намозгоҳ тутинг»ни қироат қилдилар. Кейин мақомни ўзлари билан Байтнинг орасида қилдилар. Икки ракъатда «Қул йаа айюҳал кафируун» билан «Қул ҳуваллоҳу аҳад»ни қироат қилдилар. Сўнгра рукнга қайтиб бориб, уни истилом қилдилар. Кейин эшикдан Сафога чиқдилар. Сафога яқинлашган вақтларида «Албатта, Сафо ва Марва Аллоҳнинг белгиларидандир»ни қироат қилдилар. «Аллоҳ бошлаган нарсадан бошланглар», дедилар. Сўнгра Сафодан бошладилар. Унинг устига Байтни кўрадиган бўлиб чиқдилар. Аллоҳга тавҳид ва такбир айтдилар ва: «Лаа илааҳа иллаллоҳу, ваҳдаҳу лаа шарийка лаҳ. Лаҳул мулку ва лаҳул ҳамд. Ва ҳува ъалаа кулли шайъин қодийр. Лаа илаҳа иллаллоҳу ваҳдаҳу, анжаза ваъдаҳу ва насоро ъабдаҳу ва ҳазамал аҳзааба ваҳдаҳ», дедилар. Шу орада дуо ҳам қилдилар. Ушбу нарсани уч марта айтдилар. Кейин Марва томон юриб кетдилар. Қадамлари водийга тегиши билан тезлаб, шаҳдам саъйи қилдилар. Водийдан чиқиб оддий юриш қилдилар. Марвага келганларида Сафода қилганларидек қилдилар. Тавофлари охирига етиб, Марвада турганларида: «Агар ишни қайта бошлаганимда, орқага қайтмас эдим. Қурбонлик ҳайдаб келмас эдим. Умрани ният қилар эдим. Сизлардан кимнинг атаган қурбонлиги бўлмаса, қилганини умрага айлантирсин», дедилар. Суроқа ибн Молик: «Эй Аллоҳнинг Расули, ушбу йилимизгами ёки абадийликками?» деди. Расулуллоҳ соллаллоҳу алайҳи васаллам бармоқларини бир-бирининг ичига киритиб туриб, «Умра ҳажнинг ичига кирди», деб икки марта айтдилар ва: «Йўқ! Абадийга! Абадийга!» дедилар. Али Ямандан Пайғамбар соллаллоҳу алайҳи васалламнинг туяларини олиб келганда Фотима розияллоҳу анҳонинг эҳромдан чиқиб, сурма қўйиб олганини кўриб, инкор қилди. Шунда у: «Отам менга шуни амр қилдилар», деди. Али Ироқда юрганида: «Ўшанда Фотиманинг қилган ишидан аччиқланиб, у берган хабар ҳақида сўрагани Расулуллоҳ соллаллоҳу алайҳи васалламнинг ҳузурларига бордим. Мен унинг ишини инкор қилганим ҳақида хабар бердим. Бас, у Зот: «Рост айтибди. Рост айтибди. Ҳажни ният қилганингда нима деган эдинг?» дедилар. «Аллоҳим! Расулинг нимани ният қилган бўлса, ўшани ният қилдим», деб айтдим», дедим. «Менинг атаган қурбонликларим бор. Эҳромдан чиқма», дедилар у Зот. Али Ямандан олиб келган қурбонликлар билан Расулуллоҳ соллаллоҳу алайҳи васаллам ўзлари ила олиб келган қурбонликлар жами бўлиб юзта эди. Одамларнинг ҳаммалари эҳромдан чиқиб, сочларини қисқартирдилар. Фақат Пайғамбар соллаллоҳу алайҳи васаллам ва қурбонлиги борлар бундай қилмадилар. Таврия куни у Зот Минога юзландилар ва ҳажни ният қилдилар. Расулуллоҳ соллаллоҳу алайҳи васаллам (уловга) миниб, жўнадилар. У ерда Пешин, Аср, Шом, Хуфтон ва Бомдодни ўқидилар. Сўнгра қуёш чиққунча бир оз кутиб турдилар. Кейин жундан бўлган қуббаларини Намирага тикишга амр қилдилар. Сўнг Расулуллоҳ соллаллоҳу алайҳи васаллам юриб кетдилар. Қурайшликлар Расулуллоҳ соллаллоҳу алайҳи васалламнинг ҳам жоҳилият вақтида Қурайш турганидек, Машъарул Ҳаромда Вуқуф қилишларига ҳеч шубҳа қилмас эдилар. Бас, Расулуллоҳ соллаллоҳу алайҳи васаллам ўтиб кетдилар ва Арафотга етиб бордилар. Қуббаларининг Намирага тикиб қўйилганини кўриб, ўша ерга тушдилар. Қуёш (қиёмдан) оққанда у Зот Қасвони олиб келишга амр қилдилар. Унга миниб, водийнинг ўртасига бордилар. Бас, одамларга хутба қилдилар: «Албатта, қонларингиз ва молларингиз ушбу ойингиз, ушбу юртингиз ва ушбу кунингиз ҳурматидек ҳаромдир. Огоҳ бўлинглар! Жоҳилиятнинг ишларида ҳар бир нарса менинг оёғим остига тўшалгандир. Жоҳилиятдаги қонлар қиймати ҳам тушди. Қонларимиздан биринчи бўлиб (қийматини) туширадиганим Робиъа ибн Ҳориснинг қонидир. Бани Саъдга эмизиш учун берилган эди. Уни Ҳузайл (қабиласи) қатл қилди. Жоҳилият рибосининг (қиймати) ҳам туширилгандир. Риболаримиздан биринчи бўлиб (қийматини) туширадиганим Аббос ибн Абдулмутталибнинг рибосидир. Бас, унинг ҳаммаси туширилгандир. Бас, аёллар ҳақида Аллоҳдан қўрқинглар! Чунки сиз уларни Аллоҳнинг омонати ила олгансизлар. Уларнинг фаржларини Аллоҳнинг калимаси ила ҳалол қилиб олгансизлар. Сизлар учун уларнинг зиммасида сиз ёмон кўрган бирор кишига тўшакларингизни бостирмаслик мажбурияти бор. Агар ўшани қилсалар, уларни ачитмайдиган қилиб уринглар. Улар учун сизнинг зиммангизда маъруф йўл билан ризқлари ва кийимлари мажбурияти бор. Батаҳқиқ, мен сизларга маҳкам ушласангиз, ундан сўнг ҳеч ҳам залолатга кетмайдиган нарсани – Аллоҳнинг Китобини қолдирдим. Сизлар мен ҳақимда сўралурсизлар. Хўш, нима дейсизлар?» дедилар. «Албатта, етказганингизга, адо этганингизга ва насиҳат қилганингизга гувоҳлик берамиз», дейишди. Шунда у Зот кўрсаткич бармоқларини осмонга кўтариб, кейин одамларга қаратиб тушириб туриб: «Аллоҳим! Ўзинг гувоҳ бўл!» деб уч марта айтдилар. Сўнгра азон ва иқома айтдириб, Пешинни ўқидилар. Кейин яна иқома айтдириб, Асрни ўқидилар. Иккисининг орасида ҳеч нарса ўқимадилар. Сўнгра Расулуллоҳ соллаллоҳу алайҳи васаллам (улов) миниб, мавқифга бордилар. Туялари Қасвонинг қорнини тошларга қилдилар. Пиёдалар қаршиларида бўлиб қолди. У Зот қиблага қараб турдилар. Шу туришларида қуёш ботгунча турдилар. Кейин Усомани орқаларига мингаштириб, қайтишни бошладилар. У Зот Қасвонинг жиловини қаттиқ тортганларидан унинг боши эгарнинг қошига тегай деб қолди. У Зот ўнг қўллари билан ишора қилиб: «Эй одамлар! Сокин бўлинглар! Сокин бўлинглар!» дер эдилар. Қачон қум тепачалардан бирига келганда туя унга чиқиб олиши учун жиловни бир оз бўшатар эдилар. Муздалифага етиб келганларидан кейин Шом ва Хуфтонни бир азон икки иқома билан ўқидилар. Икковлари орасида ҳеч нарса ўқимадилар. Сўнгра Расулуллоҳ соллаллоҳу алайҳи васаллам тонг отгунча ёнбошладилар. Ўзларига субҳ аён бўлганида азон ва иқома билан Бомдодни ўқидилар. Кейин Қасвога миниб, Машъарул Ҳаромга келдилар. Қиблага қараб дуо қилдилар, такбир, таҳлил ва тавҳид сўзлари айтдилар. Тонг жуда ҳам ёришгунча шу ҳолда турдилар. Бас, қуёш чиқмасдан олдин жўнадилар. У Зот Фазл ибн Аббосни мингаштириб олдилар. У гўзал сочли, оппоқ ва чиройли одам эди. Расулуллоҳ соллаллоҳу алайҳи васаллам отланганларида аёллар (ҳавдажда) тезлаб ўтиб қолдилар. Фазл уларга назар сола бошлади. Шунда Расулуллоҳ соллаллоҳу алайҳи васаллам қўлларини Фазлнинг юзига қўйдилар ва унинг назар солиб турган юзини бошқа томонга бурдилар. У Зот Ботну Муҳоссирга келганларида бир оз тезладилар. Сўнгра Жамратул Куброга чиқадиган ўрта йўлга тушдилар. Дарахт олдидаги Жамрага келиб, еттита тошни ҳар бирини отганда такбир айтиб отдилар. Кейин бурилиб, қурбонлик сўядиган жойга бордилар. Бас, олтмиш учта (қурбонлик)ни қўллари билан сўйдилар. Қолганларини Али сўйди. У Зот уни қурбонликларига шерик қилдилар. Сўнгра амр қилиб, ҳар бир туядан бир оздан гўшт олдириб, қозонга солдириб, пиширтирдилар. Икковлари ундан еб, шўрвасидан ичдилар. Кейин Расулуллоҳ соллаллоҳу алайҳи васаллам (уловга) миниб, ифоза (тавоф) қилдилар. Маккада Пешинни ўқидилар. Замзам тарқатаётган Бани Абдулмуттолибларнинг олдига келиб: «Тортинглар! Эй бани Абдулмуттолиблар! Агар одамлар сизнинг сувчилигингизга ғолиб келиб кетиши бўлмаганида, мен ҳам сиз билан сув тортар эдим», дедилар. Улар бир пақирда сув узатишди. У Зот ундан ичдилар». Имом Муслим ва Абу Довуд ривоят қилишган. Расулуллоҳ соллаллоҳу алайҳи васаллам ҳажни тамом қилганларидан кейин Мадинаи Мунавварага қараб йўл олдилар.


Ер суйганни эл суяди — 21asr.uz\nЕр суйганни эл суяди\nДеҳқон хўжаликлари, аҳоли томорқаларига ҳамда бошоқли дон экинларидан бўшайдиган майдонларга такрорий экинлар экиш ишлари аҳволини ўрганиш, аниқланган муаммоларни жойида бартараф этиш мақсадида ташкил этилган республика ишчи гуруҳи – Ўзбекистон фермер, деҳқон хўжаликлари ва томорқа ер эгалари кенгаши, Ўзбекистон Либерал-демократик партияси, мутасадди ташкилотлар ва ҳокимликлар вакиллари навбатдаги ҳудудларда бўлишди\nШуни алоҳида эътироф этиш жоизки, ҳудуднинг экологияси, иқлим шароити мураккаблиги ва ерларнинг шўр бўлишига қарамай, аҳоли ўз томорқасидан унумли фойдаланиб келмоқда.\n31 244 гектар томорқанинг 11 132 гектарига ва ғалладан бўшайдиган 20 600 гектар ерга ҳам такрорий экин экиш кўзда тутилган. Ишчи гуруҳ дастлаб Тўрткўл туманида фаолият юритаётган “Томорқа хизмати” МЧЖ фаолияти билан танишди. Ушбу жамият аҳолига, айниқса кам таъминланган оилаларнинг қаровсиз ерларини шудгорлаб бериш, иссиқхона барпо қилиш, минерал ўғит, уруғ ва кўчатлар етказиб беришда яқиндан кўмакчи бўлмоқда. Тасарруфидаги 1 гектарлик иссиқхонада бодринг, помидор, булғор қалампири етиштириляпти. Шу кунгача кам таъминланган оилаларга 20 та иссиқхона қуриб берди. 1 000 тонналик совутгичли омборида маҳсулотлар сифатли сақланган ҳолда йил давомида Россия, Қозоғистон давлатларига экспорт қилинмоқда.\nФермер хўжалиги ери қаровсиз...\nДониёр ака Юсуповнинг 4 сотихлик иссиқхонасидаги 60 туп лимони бу йил ҳосилга кирди. Бироқ ҳар тўкисда бир айб, деганларидек, Уллибоғ овул фуқаролар йиғинида 39 та хонадон томорқасини эътиборсиз қолдирган. Ҳатто бу ҳудуддаги “Тўрткўлли Қурбонбой” фермер хўжалигининг 80 сотих ери ҳам қаровсиз ҳолда бўлиб, бир неча ойдан бери ерга ишлов берилмаётганини қандай тушуниш мумкин? Ҳолатга эътиборсиз бўлиш фурсатни, даромадни бой бериш дегани. Шу боис ишчи гуруҳ тегишли мутасадди ташкилот вакиллари билан суҳбатлашиб, қаровсиз қолган ерларни шудгорлаб беришди. 8 та оилага ўзларига ажратилган майдонларда сабзавот ва дуккакли экинлар экишда кўмаклашилиб, уларга уруғ ва кўчатлар етказиб берилди.\n70 ёшни қаршилаган Норгул опа Абдуллаеванинг ерга меҳри ўзгача. Яқиндагина Ўзбекистон фермер, деҳқон хўжаликлари ва томорқа ер эгалари кенгаши туман бўлими жамғармаси ҳисобидан ажратилган 120 миллион сўм кредит эвазига 10 сотихли иссиқхона барпо қилганди. Ҳозирда гул, лимон, апельсин, мандарин, киви ва банан кўчатлари экиш учун тайёргарлик кўрмоқда.\n– Бу йил 30 гектар ерга ғалла экиб, гектаридан 65 центнердан ҳосил олдик, – дейди Элликқалъа туманидаги “Дошқалъа” фермер хўжалиги раҳбари Р. Рўзметов. – Бўшаган ерни зудлик билан шудгор қилиб, такрорий экинга ҳозирлаяпмиз. 15 нафар кам таъминланган оилага экин экиб даромад кўриши учун 30 сотихдан ерни шудгорлаб бердик...\n20 миллион сўмни ким берарди?\nАсосий даромади томорқадан бўлган Замира Собирова 15 сотих ерига картошка, сабзи, помидор, бодринг, саримсоқ пиёз эккан. Ўзининг айтишича, ҳар йили 20 миллион сўм соф фойдани шу томорқасидан олади. Узумзорининг ўзи икки тоннагача ҳосил беради.\nИшчи гуруҳ вакиллари Пахтачи овул фуқаролар йиғинида истиқомат қиладиган Искандар Матякубов хонадонига ҳам киришди. 77 ёшни қаршилаган Искандар ота ҳали ҳам бақувват. Қамишу саксовуллар ўсиб турган шўр ерни қайта-қайта шудгорлаб, ишлов бериб обод қилган.\nҚумли ерни уч метргача қазиб, 3 сотих ерга иссиқхона қурибди. У лимон, апельсин, мандарин экди.\n– Йилда 2,5 тоннагача ҳосил оламиз, – дейди ота. – Унинг ортидан келадиган фойдани кўриб, 5 нафар фарзандим ҳам ўз шахсий иссиқхоналарини қуришди. Жорий йилги даромаддан иккита автомобиль сотиб олдик, чойхона очдик. Қарабсизки, тадбиркорлигимиз ҳам кенгайиб бормоқда. 20 га яқин шогирдим ҳам лимончилик билан шуғулланяпти. Ўтган йили эришган ютуқларим, меҳнатларим ортидан “Меҳнат шуҳрати” ордени билан тақдирландим...\nНукусликлар эса асосан, помидор, бодринг, тарвуз, қовун етиштириб, маҳсулотларни Нукус шаҳри ва бошқа туманларга етказишади. Арзигул опа Байтиева 30 сотих шахсий томорқаси ва 80 сотих дала томорқасида помидор, қовун, тарвуз етиштиради.\n– Маҳсулотларимизни Самарқанд, Бухоро, Хоразм каби вилоятлардан келган мижозлар шу жойнинг ўзидан сотиб олишмоқда, – дейди опа. – Қозоғистонга ҳам экспорт қиляпмиз. Ўтган йили 50 миллион сўм даромад кўрган бўлсак, бу йил 70 миллионга етади насиб этса. Ён атрофимиздаги ташландиқ, шўр, саксовул ўсиб ётган ерга ҳам ишлов бериб, унумли фойдаланяпмиз. Меҳнатларим бесамар кетмади, ўтган йили “Энг намунали томорқачи” кўкрак-нишони билан тақдирландим.\nСеминар даланинг ўзида\nЎрим-йиғим мавсуми бошлангани муносабати билан Янгибозор тумандаги “Жўрабек – Қумобод” фермер хўжалиги далаларида кўргазмали семинар бўлиб ўтди. Унда жорий йилда вилоятда ғалла ўрим-йиғимига тайёргарлик кўриш, жумладан, ҳудудий ғалла штаблари, туман ишчи гуруҳлари ва ғалла ўрим-йиғим отрядларини ташкил этиш, дон қабул қилиш шохобчаларини мавсумга тайёрлаш, комбайнлар учун эҳтиёт қисмлар захирасини яратиш ва бошқа ташкилий тадбирлар ўз самарасини бераётгани таъкидланди.\nВилоят миришкорлари жорий йилда 33 200 гектар майдонда ғалла етиштирди. Об-ҳавонинг ноқулай келишига қарамай, агротехник тадбирларнинг ўз вақтида ва самарали бажарилгани мўл ҳосил олишда муҳим омил бўлаётир. Айни пайтда тўлиқ пишиб етилган ғалла ҳосилини замонавий комбайнлар ёрдамида қисқа фурсатда ўриб-янчиб олиб, қабул масканларига етказиш мақсадида сифатли техника ва ишчи кучи жалб этилган ҳолда 101 та махсус отряд ташкил этилди.\nШунингдек, 396 та ғалла ўриш комбайнлари, 468 та юк автомобили, 869 та трактор тиркамалари, 156 та кўчма устахона, 156 та ёқилғи-мойлаш материалларини ташиш агрегатлари хизмат қилади. Учрашувда, шунингдек, ғалла парваришида йўл қўйилган хато ва камчиликлар ҳам қайд этилди. Келгусида бу камчиликларни такрорламаслик, имкон даражасида бартараф этиш юзасидан чора-тадбирлар белгиланди.\nРаётда тўкис ҳаёт\nШундан сўнг ишчи гуруҳ Шовот туманидаги аҳоли томорқаларини ўрганишди. Тумандаги Раёт маҳалла фуқаролар йиғинидаги хонадонларга кирилганида, ҳудуд аҳолиси ернинг ҳар бир қаричидан унумли фойдаланиб, қўшимча даромад олишаётганига гувоҳ бўлишди.\nМаҳаллада 5 минг 180 нафардан ортиқ аҳоли 924 та хонадонда истиқомат қилади. 61 гектар аҳоли томорқалари, 82 гектар дала томорқалари мавжуд бўлиб, у ердагилар асосан ғалладан бўшаган ерга эртаки картошка, сабзи, карам, пиёз етиштиришмоқда. “Томорқа хизмати” масъулияти чекланган жамияти кам таъминланган оилаларнинг қаровсиз ерини шудгорлаб, уруғ, кўчатларини келтириб экиб беришяпти.\nДурдибой Қулматов намунали томорқачилардан.\n– 12 сотихдан шахсий дала томорқамиз бор, – дейди Дурдибой Қулматов. – Бир қисмига экилган ғаллани йиғиштириб, ўрнига сабзи, помидор, лавлаги, пиёз, булғор қалампири, бақлажон, дуккакли экинлар экдик. Ҳозиргача 12 тонна ҳосил олдик. Бир йилда 3 мартагача ҳосил оламиз.\nЯнтоқзор мевазорга айланади\nҚўшни мевазорликларга қўшимча имконият сифатида дала томорқалари ажратиб берилган эди. Афсуски айримлари фойдаланилмаётган экан. Янтоқзор шундан далолат берарди. Шу куни бу томорқалар шудгорлаб берилди. Сабзавот экиш учун уруғ ва кўчатлар етказилди.\nЖийдали қалъалик 70 ёшли Рўзимбой Отажонов томорқасини кўрсангиз кўзингиз қувнайди.\n– 12 сотих томорқамга бор меҳримни бераман, – дейди отахон. – 3 сотихи иссиқхона. Унда 100 га яқин экин – апельсин, мандарин, лимон, кивининг турли нави, манзарали дарахтлар, 50 га яқин гул кўчатлари етиштирилади.\nЯнгийўл маҳалласи аҳли ҳам томорқачиликнинг ҳадисини олган. Улар боғ ораларига тўқсонбости ва дуккакли экинлар экиш ва етиштиришни қойиллатишади. Меҳнатсевар Сурайё Тўраеванинг айтишича, йилига 30-40 миллион даромад олар экан.\nБоғотнинг обод боғлари\nИшчи гуруҳ Боғот туманидаги ер эгалари билан ҳам учрашди.\n“Нурафшон” МФЙдаги Ҳасанбой Ёқубов оила аъзолари билан қишин-ёзин даласида меҳнат қилади. 8 сотих томорқасида помидор, пиёз, картошка, 2 сотих иссиқхонасига бодринг эккан.\n– Бодрингни килосини 7-8 минг сўмдан сотиб, яхшигина даромад олдик, – дейди Ҳасанбой ака. – Яна бир иссиқхона қуряпмиз. Йиллик даромад – камида 20-30 миллион сўм.\nТўй қилдик, автомашина олдик\nЯнгибозор тумани Паҳлавон Маҳмуд маҳалласида умргузаронлик қилаётган Оллаберган Абдуллаевнинг ўз томорқасидан ташқари 20 сотих дала томорқаси ҳам бор. 10 сотихида ҳар йили тарвуз етиштиради. Қуёш нурида етилиб, ширинлиги билан ажралиб турадиган Оллаберган аканинг тарвузлари ҳар йили биринчилардан бўлиб бозорга чиқади.\n– Яна 10 сотих ерда помидор, карам, сабзи етиштирамиз. Шу даромаддан рўзғор бут, тўйлар қилдик, автомашина сотиб олдик, – дейди у.\nТаъкидлаш жоизки, жойларда олиб борилган тарғибот ва ташвиқот ишлари самараси ўлароқ мазкур маҳалланинг ўзида 105 та хонадон соҳиблари “Ҳар бир оила – тадбиркор” Давлат дастури асосида томорқаларида иссиқхоналар қуриб, ернинг ҳар бир қаричидан унумли фойдаланишяпти.\nУмуман олганда, иссиқ ва қуруқ иқлим шароити, ёзнинг жазирамаси, қишнинг қаҳратони демай меҳнат қиладиган, фарзандларини меҳнаткаш ва фидойи этиб тарбиялаётган инсонларга ҳар қанча ташаккур айтсак кам.\nO‘zLiDeP Қорақалпоғистон Республикаси\nва Хоразм вилояти кенгашлари\n“XXI asr” мухбири\nНурхон ЭЛМИРЗАЕВА тайёрлади.\nҚачон “тадбиркор”дан нажоткорга айланамиз?\nҚимматли қоғозлар бозори: бугунги давр талаб-эҳтиёжини қандай қондириш мумкин?\nПрезидент: Халқ ишончини ҳар биримиз ўз жойимизда амалий ишлар билан оқлашимиз керак\nАфрика жанубида 45 млн кишига очлик хавф солмоқда\nЭнг катта ўғри — вақт ўғриси\nЮрий Чайка Россия бош прокурорлигидан кетди. Путин унинг ўрнига номзод кўрсатди\nПрезидент: «Кўп одамларга журналистлар ёқмайди, лекин менга улар ёқади»\n«Дунёнинг энг бой одами» мақоми европаликка ўтди\nИжтимоий соҳани ривожлантириш умуминсоний қадриятлардан биридир\nЭнг қиммат шаҳарлар рейтингида Тошкент нечанчи ўринда?\nМуносабат майдони (321)


Мундиал кундалиги: мағлубият – уйга қайтиш деган гап - Darakchi\nМундиал кундалиги: мағлубият – уйга қайтиш деган гап\nСПОРТ 22.06.2018, 15:00\nБугун энг қизиқарли баҳсларнинг гувоҳи бўламиз.\nМундиал фаворитларидан бири ҳисобланган бразилияликлар дастлабки турда очко йўқотишганди. Шунингдек, Коста-Рика терма жамоаси ҳам ғолиб бўлишмаган. Иккала жамоа ҳам кейинги босқичга чиқиш учун ғолиб бўлишлари талаб этилади. Ушбу ўйин мана шу жиҳатлари билан ҳам қизиқ бўлиши кутиляпти. Мағлубият уйга қайтиш деган гап. Санкт-Петербургда ўтказиладиган ўйинга Бёрн Кейперс бошчилигидаги ҳакамлар гуруҳи тайинланган. Ўйин соат 17:00дан бошлаб эфирга узатилади.\n“Д” гуруҳидаги энг қизиқарли ўйин соат 20:00да бошланади. Африкаликларни фақат ва фақат ғалаба қаноатлантиради. Европаликларга ҳам шу керак. Жамоалар кейинги босқич йўлланмасини ушбу турда ҳал қила олишмаса, 3-турда жиддий рақиблар кутиб турибди. Волгоград аренадаги ўйинга бош ҳакам сифатида Маттев Конгер тайинланган.\nСербия – Швецария\nУшбу ўйиндан аввал сербларда уч, швецарияликларда эса бир очко мавжуд. “Э” гуруҳида битта фаворит бор деганлар адашгандек кўриняпти. Боиси Петкович шогирдлари 1-турда жанубий америкаликларга жиддий рақиб бўла олди. Энди улардан муҳлислар ғалаба кутяпти. Сербларда эса бир оз хотиржамлик ҳукмрон. Александр Коларов сардорлик қилаётган терма жамоа ҳозирча гуруҳ пешқадами. Кейинги турда уларни Бразилия кутаётганини инобатга оладиган бўлсак, улар ҳам ғалаба учун майдонга чиқишади. Учрашувга Фелих Брих бошчилигидаги ҳакамлар тайинланган. Калининград аренадаги ўйин соат 23:00дан бошлаб намойиш қилинади.


Президентимиз ташаббуси билан ҳар пайшанба профилактика куни, деб эълон қилиниши бу борадаги ишлар самарадорлигини янада оширди. Бунда ҳуқуқни муҳофаза қилувчи идоралар ҳамда фуқаролар йиғинлари ўртасидаги ўзаро ҳамкорлик кучайтирилгани муҳим омил бўлаяпти. Пировардида эса аҳолининг кўплаб муаммолари жойларнинг ўзида ечимини топмоқда.\nДарҳақиқат, бугунги кунга келиб, ички ишлар органлари, хусусан, профилактика инспекторлари ва маҳалла фуқаролар йиғинлари ҳамкорлиги янги босқичга кўтарилди. Эндиликда хонадонма-хонадон юриб, паспорт-виза қоидаларига риоя этиш, ёнғин хавфсизлигини таъминлаш, узоқ муддат хорижга чиқиб кетган ва яшаш манзилларига қайтиб келган фуқаролар, уларнинг оила аъзолари билан тегишли тартибда профилактика ишлари олиб борилаяпти.\nЖорий йилнинг ўтган даврида вояга етмаганлар ўртасида жиноятчилик 15,7, ёшлар ўртасида 6,7, жумладан, касб-ҳунар коллежлари ва академик лицейлар ўқувчилари ўртасида 19,1 фоиз, олий ўқув юртлари талабалари орасида эса 33,8 фоиз камайгани ана шу саъй-ҳаракатлар самарасидир.\nПрофилактика тадбирларида ҳуқуқбузарлик ва жиноятлар таҳлил қилиниб, уларнинг келиб чиқиш сабаблари очиб берилаётгани бу борада муҳим аҳамият касб этаётир.\nҲуқуқбузарликлар профилактикаси бош бошқармаси\nмуҳим топшириқлар бўйича инспектори, капитан.\nМазкур рукндаги бошқа мақолалар: « Оқила, ишбилармон ва шижоатли хотин-қизлар ҳар томонлама қўллаб-қувватланмоқда\tЎзбекистон — бахтиёр болалар мамлакати »


ФИФА агенти Жалолиддин Мессуд: “Менга Ўзбекистон жамоа сифатида ёқяпти” / CHAMPIONAT.asia\nФИФА агенти Жалолиддин Мессуд: “Менга Ўзбекистон жамоа сифатида ёқяпти”\nБААда давом этаётган ўсмирлар ўртасидаги жаҳон чемпионатида бир нечта хорижликлар ҳам фаолият олиб бормоқда.\nШулардан бири ФИФА агенти Жалолиддин Мессуд. Мессуд асли тунислик бўлиб бир неча йилдан бери ФИФА агенти сифатида ишлаяпти. Унинг мазкур мусобақага ташриф буюришдан мақсади ҳам ўйинчиларни кузатиш, ҳам араб ва инглиз тилини мукаммал билгани боис матбуот анжуманлари пайтида таржимонлик вазифасини бажариш. Инглиз тилини яхши билгани учун у билан суҳбатимиз тез ва осон кечди.\n- Жаҳон чемпионати қандай таассурот қолдирмоқда?\n- Жуда яхши. ФИФА агенти сифатида менга бу ёшдаги футболчиларнинг ҳаракати маъқул келмоқда. Ёш ўйинчиларда ғалабага бўлган иштиёқ кучли ва улар тартиб ўйин кўрсатишммоқда.\n- Шу пайтгача қайси ўйинларни кўрдингиз?\n- “С” гуруҳидан ўрин олган барча беллашувлар Фужайрада ўтказилди. Шу боис бу ердаги ҳамма ўйинни кўрдим. Ҳозирча бошқа шаҳарга бориш имкони бўлмади.\n- Қайси ўйинлар кўпроқ маъқул келди?\n- Менга Марокаш ҳамда Ўзбекистон ўсмирлар термаси иштирокидаги баҳслар ёқди. Энг ёққан учрашув эса шубҳасиз Ўзбекистон –Марокаш баҳси бўлди. Бунда сизларнинг жамоангиз кучли рақибга қарши тактик жиҳатдан жуда чиройли ўйин намойиш этди.\n- Дарвоқе, Ўзбекистон намойиш этаётган футбол борасида нима дея оласиз?\n- Биринчи ўйинда ҳаяжон борлиги сезилди. Лекин кейинги баҳсларда футболчилар анча бемалол ҳаракат қила бошлашди. Мен футболни озми-кўпми тушунаман, шундай экан, терма жамоангиз тактик жиҳатдан кучли дея оламан. Бу ерда айниқса мураббийнинг роли шундоқ кўзга ташланяпти.\n- Биздан қайси футболчиларнинг ўйинига яхши баҳо бера оласиз?\n- Термангизда алоҳида ажралиб турадиган ўйинчилар йўқ. Ҳамма бир жамоа бўлиб ўйнашга ҳаракат қилмоқда. Футболчилар нимага қодир бўлса, бутун жамоа бўлиб нимагадир эришиш учун ўз имкониятларини кўрсатишмоқда. Тушунарли бўлиши учун шундай дея қолай: Ўзбекистон ўсмирлар термасида юлдузлар йўқ, лекин юлдузли жамоа ҳамда кучли мураббий бор.\n- Барибир қайсидир ўйинчиларнинг ҳаракати ёққан бўлиши керак, тўғрими?\n- ФИФА агенти сифатида албатта футбочиларни кузатиб боряпман. Менга Ўзбекистондан кўпроқ 7-рақам (Жамшид Болтабоев) билан 20-рақамда (Отабек Шукуров) тўп сураётган ўйинчилар маъқул келди.\n- 29 октябрь куни Фужайрада Марокаш – Кот-Д‘Ивуар баҳси (1/8 финал босқичи) бўлиб ўтади. Аслида шу ерда бўлишим талаб этилади. Аммо ўзимга қолса, шу куни Дубайга бориб Аргентина - Тунис учрашувини кўрмоқчиман. Ахир тунислик бўлганим учун юртдошларимни қўллаб туришни хоҳлайман.


Англия ҳукумати мамлакат футболига аралаша бошлади\n15:10 / 10.02.2017\nТез орада Англия футбол ассоциациясида катта ўзгаришлар бўлиши кутилмоқда.\nБританиянинг етакчи нашрлари томонидан ёзилишича, инглиз парламенти федерацияга нисбатан ишончсизлик вотуми эълон қилган. Парламент аъзолари FA бу қарорни рад этадиган бўлса, уларга давлат томонидан модернизация учун ажратиладиган 30-40 миллион фунт миқдоридаги маблағ берилмаслиги билан огоҳлантирган. Шунингдек ассоциацияда ўзгаришлар бўлмаса, парламент кескин чоралар кўришини билдириб ўтган.\nFA фаолиятини тадқиқ қилувчи қўмита 2010 йилдан буён 2 марта ташкилотга кўпроқ эътиборни мухлислар ва оммавий футболга қаратиш бўйича тавсиявий баёнот билан чиққан.\nFA‘га бунинг учун 6 ой муҳлат берилган, бироқ бу талаблар бажарилмаган. Шунингдек, ассоциация раҳбариятининг молиявий кўрсаткичлари ва тайинланиш муддати бўйича ҳам талаблар ижросиз қолмоқда.\nЭслатиб ўтамиз, мамлакат футбол иттифоқига Ҳукуматнинг аралашуви жиддий санкцияларга сабаб бўлиши мумкин. Мисол тариқасида, Англия ФИФА ва УЕФА байроғи остида ўтадиган барча турнирлардан четлатилиш хавфи остида қолмоқда.\nКаталония ҳукумати мусулмонларни ҳақорат қилмасликка чақирди\n«Аш-Шабаб»нинг собиқ раҳбари Сомали ҳукумати томонга ўтди\nҲукумат таркибига янгича дунёқарашга эга одамлар келмоқда\nХитой ҳукумати го бўйича жаҳон чемпиони ва сунъий интеллект ўртасидаги ўйин намойишини тақиқлади\nФранциянинг янги ҳукумати таркиби маълум қилинди


YouTube рекорд сондаги видеороликларни ўчирганини маълум қилди - Zamin.uz\n12:43 / 27.08.2020\nYouTube рекорд сондаги видеороликларни ўчирганини маълум қилди\n2020 йилнинг 2-чорагида YouTube видеохостинги 11,4 млнта видеороликни ўчириб ташлаган. Бу компания учун рекорд кўрсаткични ташкил қилади. 2019 йилнинг апрель-июнь ойларида YouTube’дан 9 млндан камроқ ролик ўчирилган.\nЎчирилган видеоларнинг бундай кўплиги YouTube қоидаларини бузувчи роликларни автоматик равишда топиб, уни ўчирадиган алгоритмларнинг фаолроқ қўлланиши билан боғланган. Видеохостинг коронавирус пандемияси ортида ходимларини масофадан ишлашга ўтказгани сабабли ушбу алгоритмларга кўпроқ ишонч билдира бошлаган.\nYouTube’га эгалик қилувчи Google компанияси май ойида коронавирус ҳақидаги роликларни жойлаштириш қоидалари ва тақиқланган мавзулар рўйхатини эълон қилган. Эндиликда YouTube’да коронавирус ҳақида саломатликка жиддий зарар етказиши мумкин бўлган контентни, ЖССТ ва маҳаллий соғлиқни сақлаш тизими расмий манбалари маълумотларига зид бўлган ёлғон маълумотларни эълон қилиш тақиқланган.\nГап коронавирусни даволаш, олдини олиш, ташхислаш ва вируснинг юқиши ҳақидаги контент ҳақида бормоқда. Мисол учун, коронавирусни даволаш ҳақидаги ёлғон маълумотлар сирасига фойдаланувчиларни тиббий ёрдам сўрашдан қайтарувчи ва коронавирусни уй шароитларида даволашга чақирувчи материаллар киради. Шунингдек, коронавируснинг юқиши йўллари ҳақидаги ёлғон маълумотларга коронавирус вирусли ва юқумли инфекция эмаслиги, муайян иқлим ва географик шароитларда тарқалмаслиги ҳақидаги маълумотлар киради. “Замин” янгиликларини “Facebook”да кузатиб боринг\n«YouTube» офлайн талқинни ишга туширди. Ундан ўзбекистонликлар ҳам фойдаланиши мумкин\n5-02-2018, 16:42, Технология\nGoogle Қозоғистон YouTube`ини ишга туширишини маълум қилди\n30-09-2015, 18:06, Технология\n3-09-2015, 00:03, Технология\n16-03-2015, 21:41, Технология\n26-02-2015, 16:45, Технология\n20-02-2015, 11:48, Технология


У рингга қайтмоқчи - EFFECT.UZ\nОғир вазнли афсонавий, 54 ёшли Майк Тайсон 2022 йилнинг февраль ойида яна бокс рингига чиқади.\nҲозирча тасдиқланмаган ички маълумотларга кўра, “Темир” Майк You Tube юлдузи Логан Пол билан дуэль ўтказишга рози бўлган.\nШартнома шартлари, хусусан, жанг қоидалари ва ҳолати ҳақида ҳеч нарса маълум эмас.\nБу Майкнинг ўтган ноябрдан буён биринчи учрашуви бўлади, у боксда Рой Жонс билан дуранг ўйнаган.\nПол июнь ойида яна бир спорт афсонаси – Флойд Мейвезер билан кўргазма жангда рингга чиқди.\nАввалроқ Тайсон юлдузлар билан жангларга қизиқишини тан олганди.\nTeglar:Floyd Meyvezer, Логан Пол, Майк Тайсон, Рой Жонс\n“Мен кичкина бўлганимда, телевизорда Рой Жонсга қарадим ва уни ҳеч қачон яқиндан танийман деб ўйламаган…


Маркази Лондонда жойлашган Қуролларни назорат қилиш кампанияси деб номланган гуруҳ ўз янги ҳисоботида жаҳондаги энг қашшоқ ва уруш домига тортилган мамлакатларга қурол сотаëтгани учун саноати тараққий қилган саккизликни кескин танқид қилди.\n27 июн 2022, Тошкент вақти: 13:15\nБундай маъсулиятсиз ҳаракат билан бой давлатлар дунëдаги қашшоқликни йўқ қилиш уринишларини пучга чиқармоқдалар¸дейилади мазкур ҳисоботда.\nАйтилишича¸айнан саноати тараққий қилган 8 давлат жаҳондаги 80 фоиз қурол-яроғ савдосини назорат қилади.\nЭртага Лондонда мазкур саккизлик ташқи ишлар вазирларининг навбатдаги йиғини бўлиб ўтади. Ана шу учрашув арафасида ҳисобот муаллифлари уни танкда саккизлик элчихоналарига тарқатиб чиқдилар. Бундай ҳаракатдан мақсад жамоатчиликнинг қурол-яроғ савдоси оқибатларидан огоҳ қилишдир.


Ўзбек муаллифларининг электрон асарлари, оммабоп китоблар\n5 август 1994 йил\nJumanazar Khushbakov Bakhodir ogli was born in Surkhandarya region, Muzrabad district on 5th of August in 1994. Currently, he is a studebt at Uzbekistan State University of World Langnages sbch as English, Spanish, Korean and Russian. He wants to learn many languages with the wonts to share one of the innovative ways with people.\nҲусанов Озод Тиллабоевич\nНеъматжон Ҳошимов 1951 йил 15 январ куни Фарғона вилоятининг Олтиариқ тумани Повулғон қишлоғида туғилган. “Узумчилик сирлари”, “Мол боққан бой бўлур”, “Қадимда боғлар қандай яратилган?”, “Паррандачилик – даромад манбаи”, “Қўй ва эчки парвариши” номли китоблар муаллифи...\n5 август 1941 йил\n24 май 2013 йил\nТаниқли ўзбек ёзувчиси ва жамоат арбоби Ўткир Ҳошимов 1941 йили 5 августда Тошкент шаҳрида туғилган. ТошДУнинг филология факультетининг журналистика бўлимини тугатган (1964). Ўзбекистон халқ ёзувчиси (1991). Илк китоби — «Пўлат чавандоз» (1962, очерклар тўплами). Биринчи йирик насрий асари — «Чўл ҳавоси» (1963). «Одамлар нима деркин» (1965), «Шамол эсаверади» (1966), «Қалбингга қулоқ сол» (1973), «Баҳор қайтмайди» (1970), «Дунёнинг ишлари» (1982) қиссалари ҳамда «Нур борки, соя бор» (1976), «Икки эшик ораси» (1986), «Тушда кечган умрлар» (1994) романлари нашр этилган.Ёзувчининг бир қанча асарлари экранлаштирилган. «Хазон бўлган баҳор», «Инсон садоқати» (1975), «Виждон дориси», «Тўйлар муборак» (1979), «Қатағон» каби драма, комедия, бир қатор киносценарийлар муаллифи. «Дафтар ҳошиясидаги битиклар» (2001) китоби ижтимоий-маънавий ҳаётда муайян из қолдирган. Ҳамза номидаги Ўзбекистон Давлат мукофоти лауреати (1986). «Меҳнат шуҳрати» (1996), «Буюк хизматлари учун» (2001) орденлари билан мукофотланган. 2013 йил 24 май куни вафот этган. Ёзувчининг болалиги уруш ва урушдан кейинги машаққатли даврга тўғри келди. „Ўша даврда нон танқис бўлгани билан кутубхоналарда китоб кўп эди“, дея эслаган эди ёзувчи ўз хотираларида.Китоб ўқиш баробарида Ўткир Ҳошимов почтада хат тарқатувчи бўлиб ишлади. Айнан мана шу иш Ўткир Ҳошимовни оддий одамларнинг китобдаги ҳаётдан бутунлай бошқа турмушига ошно қилди. 1959 — 62 йиллари „Қизил Ўзбекистон“, 1963-66 й. „Тошкент ҳақиқати“ 1966-82 йиллари „Тошкент оқшоми“ газеталарида адабий ходим бўлиб ишлаган.\nПорсо Ҳошим – Ҳошимов Порсо, 1953 йил 3 майда Самарқанд вилояти Булунғур туманига қарашли Чўян тепа – Мўғол қишлоғида зиёли оиласида туғилган. Ўз.ФА.нинг И. Мўминов номидаги фалсафа ва ҳуқуқ институтида аспиронтурани тугатган.


Норвегияда амалга оширилган ҳужумларда қатор инсонлар нобуд бўлди (фоторепортаж) - BBC News O'zbek\nНорвегияда амалга оширилган ҳужумларда қатор инсонлар нобуд бўлди (фоторепортаж)\nОсло ташқарисидаги Утойя оролчасидаги ёшлар лагерида амалга оширилган ҳужумда 80дан ортиқ инсон нобуд бўлган. Бир неча соат олдин пойтахтда юз берган портлашлар эса, етти инсоннинг умрига зомин бўлганди\nИқтидордаги Меҳнат партияси ҳомийлигида ташкил этилган ёшлар лагерида юзлаб ёшлар бўлган. Гувоҳлар ўт очилган пайти лагердагилар қанчалар даҳшатга тушганларини тасвирлашган. Айримлар ўқ ёмғирларидан қочиш учун ўрмонга яширинишган, баъзилар эса, ўзларини сувга ташлашган\nКейинроқ полиция гумондор шахсни қўлга олган. Қутқарув қайиқлари ҳамон оролча атрофидаги сув ҳудудида фаолият олиб боришмоқда\nЛагердагиларнинг саросимага тушиб қолган яқинлари ўз дигарлари билан кўришишлари учун етиб боришган\nОсло портлашларидан сўнг қалин тутин кўкка ўрлаган. Бош вазир идораси дохил қатор биноларга жиддий шикаст етган\nФавқулодда вазиятлар хизмати ходимлари ва қутқарувчилар ҳодиса жойига етиб боришган. Баъзи инсонлар ҳамон бинолар ичкарисида қамалиб қолганлари юзасидан қўрқувлар бор ҳамда қутқариш ишлари хатарли экани айтилади


Панама Ҳужжатлари: Шодиев Бельгиянинг иккинчи энг бой одами | ДУНЁ ЎЗБЕКЛАРИ | Mobile Version\n04/08/2016 Ismat Khushev Дунё\nImage captionПатох Шодиев Бельгиянинг иккинчи энг бой одами дейилади\nПанама ҳужжатларининг сиздирилиши кетидан турли матбуот воситалари ўз ўлкаларига таалуқли ишларга назар ташлашмоқда. Бельгиянинг МО журнали “Бельгиянинг иккинчи бой одамга алоқадор офшор ҳисоблари” деб номланган мақоласида асли ўзбекистонлик бўлган Патох Шодиевнинг офшор ҳисобига назар ташлайди. Би-би-си бу мақоланинг қисқача мазмунини келтиради.\nМақолада айтилишича, ICIJ and the Süddeutsche Zeitung қўлга киритган маълумотларга кўра, унинг номи солиқ паноҳлари саналган жойларда бир неча офшор ширкатлари билан боғлиқдир.\nICIJ га сиздирилган PDF ҳужжатларда саккизта офшор ширкатнинг номи зикр қилинади. Бу ширкатларнинг барига битта шахс эгалик қилади. Унинг паспорти ҳам сиздирилган электрон мактубда аксланган. Бу одам Бельгия фуқароси ва мамлакатда Алберт Фрердан (Albert Frère) кейинги энг бой одамдир. Forbes Шодиевнинг дунё бойлари қаторида 62 ўринга қўйган. Унинг бойлиги 1.62 миллиард АҚШ долларига тенглиги айтилади. Бадавлат асли ўзбекистонлик бизнесмен Eurasian Resources Groupнинг таъсисчиларидан бири саналади. Асосан хомашё ва металлар савдосига ихтисослашган бу гуруҳнинг йирик қароргоҳи Люксембургда жойлашган. Ширкат Бразилия, Қозоғистон, Россия ва Африкада фаолият кўрсатади. Жами 70 000 одамни иш билан таъминлайди, деб ёзади МО журнали “Бельгиянинг иккинчи бой одамга алоқадор офшор ҳисоблари” деб номланган мақоласида.\nПул ювиш айбловлари\n2014 йилда St Peters Trust молиявий хизмат ширкати Шодиев ва унинг офшор бойликлари ҳақидаги барча маълумотларни Mossack Fonseca ширкатига жўнатади. Мақсад Mossack Fonseca эндиликда рўйхатдан ўтган воситаси ўлароқ унинг бойликларини бошқариши эди. Mossack Fonseca ўз навбатида St Peters Trust дан Шодиев бойликлари банд бўлган саккизта ширкатдаги молиянинг келиб чиқиши ҳақида тушунтириш сўрайди. Жавоб “Бу бойликлар шахсан Патох Шодиевга тегишли” қабилида бўлади. St Peters Trust шунингдек, Шодиев Овросиё Табиий Заҳиралари Корпорацияси Eurasian Natural Resources Corporation (ENRC) таъсисчиси ва ҳиссадори эканини, 2007 йилда Лондон Биржасида рўйхатга ўтказилган Қозоғистон метал гуруҳини ва кейинроқ бу гуруҳнинг Eurasian Natural Resources Corporation (ENRC) ихтиёрига ўтганини тилга олади. “Унинг бойлиги ENRCдан дивидентлар ва ENRCни 2007 йилда Лондон Биржасида рўйхатда бўлгани учун тушган фойдалардан ташкил топган”, дейилади. “Шодиев собиқ Шўролар иттифоқида хориж билан савдо алоқалари вазирлигида ишлаган ва ҳозирда Қозоғистон президенти Нурсултон Назарбоевга бизнес маслаҳатчидир”. Шунга қарамай, Mossack Fonseca Шодиевнинг бойлигидан шубҳаларини ўртага отади. “Жаноб Шодиев бир неча ишлар бўйича, улар қаторида келиб чиқиши сохтакорликка асосланган (пул ювиш ҳисобига орттирилган маблағ) пуллар билан уй сотиб олишда айбланган”, дейилади ширкатнинг ичида айланган электрон мактубларнинг бирида. Ҳужжатларда шунингдек, Бельгия матбуотида Шодиев ҳақида чиққан мақолаларга илова ҳам берилган. Улардан бирида “Энг бой одамлардан бири пул ювиш ва жиноий тил бириктириш айблари билан Бельгия маҳкамасида ҳозир бўлади” қабилида сарлавҳа бор. St Peters Trust Mossack Fonseca томонидан бу раддиядан норози бўлади. 2014 йилнинг 8 май куни ширкат Mossack Fonsecaнинг асосчиси ва раҳбари Jürgen Mossack ўзига электрон мактуб йўллайди.\nЎз ширкатлари орасидаги ишончли муносабатларга ишора қилар экан, мактубда “Мен Сиз ва Сизнинг ширкатингиз бу масалани қайта кўриб чиқишини истайман”, дейилади. Mossack Fonseca эса Шодиевнинг ширкатлари устидан маъмурий иш юритиш вазифасини рад қилганини маълум қилади. St Peters Trust “Сизга йўлланган барча ҳужжатларни қайтаринг, сизнинг ширкатингиз билан барча алоқаларимизни тўхтади деб билинг”, дея талаб қилади. 2016 йил бўйича оддий бир текширув натижасида бу саккизта ширкат ҳамон фаоллигини кўрсатиши, аммо бошқа бир ширкат томонидан маъмурий бошқарилиши аён бўлади, деб ёзади МО журнали “Бельгиянинг иккинчи бой одамга алоқадор офшор ҳисоблари” деб номланган мақоласида.\nПатох Шодиев ким?\nМақолада айтилишича, Шодиев Шўролар Иттифоқида вояга етган. Москвада халқаро қонунчилик ва тил ўрганган. Советларнинг Хориж мамлакатлари билан савдо вазирлигида ишлаган. Унинг номи доим Александр Машкевич ва Алижон Ибрагимовлар бирга зикр қилинади. Улар Шодиевнинг “ҳамроҳлари” ва бизнес ҳамкорлари ўлароқ танилган. Учовлон ўтган асрнинг тўқсонинчи йилларда Қозоғистонда оғир саноатни хусусийлаштириш даврида бойлик тўплашган.Шодиев ва унинг икки бизнес ҳамкори бепоён мамлакатнинг табиий заҳиралари устидан назорат ўрнатишади, бу йўлда уларнинг Қозоғистон сиёсий элитаси билан яқин алоқалари ёрдам беради. Шодиев 1991 йилдан бери президент бўлган Нурсултон Назарбоевнинг яқин маслаҳатчисидир. Тўқсонинчи йилларнинг бошида Шодиев Бельгия келиб ўрнашади. Бу ерда бир неча ширкатларга асос солади. 1996 йилнинг ёзида Бельгиянинг пул ювишга қарши идораси Брюссел маҳкамасини бир иш бўйича огоҳлантиради. Йирик уй савдосида Шодиевнинг номи келиб чиқади. Бельгия мулозимларига кўра, айни савдо-сотиқ пул ювиш амалига алоқадор бўлиши мумкин. Айни давр мобайнида Шодиев Бельгиянинг хизмат кўрсатиш ширкати Tractebel ишида ҳам муҳим рол ўйнагани айтилади. Бу ширкат Қозоғистонда энергетика соҳасида иш бошлайди, 1997 йилда 8000 чақиримлик газ қувурини ётқизиш лойиҳасини қўлга киритади. Шодиев, Машкевич ва Ибрагимов Бельгия ширкати ва Қозоғистон ўртасида воситачилик қилишади. Бир неча матбуот нашрлари ўшанда бу учовлон турфа, ўта мураккаб офшор ширкатлар орқали ўн миллионлаб долларни ўз “комиссия” тўловлари ўлароқ ўзлаштиргани ҳақида ёзади. Ана шу маблағларнинг беш миллион доллари Бельгия қайтиб киради. Қозоғистоннинг Tractebel ширкати билан лойиҳаси молиявий фалокатга айланиб, барбод бўлади.\n2001 йилда Шодиев, Машкевич ва Ибрагимов Брюссел адлия мулозимлари томонидан пул ювиш амалларида шубҳа қилинади, расман четлаштирилади. Орадан 10 йил ўтиб, 2011 йилда Брюссел прокуратураси бу ишни ёпади. Шодиев ишни маҳкамага қадар олиб бормайди, 23 миллион евро тўлайди, деб ёзади МО журнали ўз мақоласида.\nМақолага кўра, Mossack Fonseca сиздирмаларидан Шодиев яна камида ўнта офшор ширкатга алоқаси борлиги англашилади. Бу алоқалар бевосита ва ё билвосита алоқалардир. Аммо Mossack Fonseca бу ширкатлар билан ўз алоқаларини узганми, йўқми, аниқ эмас.\nПатох Шодиевнинг муносабати\n“Мен Швейцарияда муқим яшайман ва глобал солиқлар бўйича ўз улушимни тўлаб бораман”, деган эди Шодиев Бельгия журналистлари йигирмадан ортиқ офшор ширкатлар ҳақида сўрашганида. “Ҳар бир бельгиялик каби менинг молиявий маълумотларим шахсийдир, шунинг учун ҳам сиз айтаётган бизнес маълумотларнинг тўғри ва ёки нотўғрилига доир ҳеч нарса демайман. Шунга қарамай, мен бошқа кўплаб инсонлар каби, бизнес ва шахсий бойликларимни бир неча давлатларда сақлайман, баъзан хорижий ихтисослашган корпорацияларнинг хизматларидан ўзимнинг маълум сармояларим учун фойдаланаман. Бунда ноқонуний ҳеч нарса йўқ. Мен ўзимнинг Швейцария, Бельгия ва ёки бошқа жойлардаги солиқ масъулиятларимдан бўйин товламайман”, дейди Шодиев.\nSt Peters Trust бу борада изоҳ бергани йўқ, деб якунлайди МО журнали “Бельгиянинг иккинчи бой одамга алоқадор офшор ҳисоблари” деб номланган мақоласини.


Қалбаки паспорт билан Ўзбекистонга киришга уринган эронликлар қўлга тушди\nИкки нафар Эрон фуқаролари қалбаки Италиянинг фуқаролик паспортлари билан Ўзбекистонга киришга уринишди.\nТОШКЕНТ, 8 ноя – Sputnik. Эрон фуқаролари қалбаки Италия паспорти билан Ўзбекистонга киришга уринишди. Бу ҳақда ДХХ Чегара қўшинлари хабар қилмоқда.\nХабарда ёзилишича, 3 ноябрь куни Тошкент халқаро аэропортида “Истанбул-Тошкент” йўналиши бўйича пойтахтга келган икки кишининг Италия давлатига тегишли фуқаролик паспортлари текширилган ва паспортлар қалбаки эканлиги аниқланган.\nПресс-служба пограничных войск Службы государственной безопасности (ПВ СГБ) Узбекистана.\nСуриштирув ишлари натижасида ушбу шахслар аслида Эрон фуқаролари эканлиги маълум бўлган.\nТаъкидланишича, уларга Ўзбекистон қонунчилигида белгиланган тартибда чора кўрилган.\nЭслатиб ўтамиз, янги йилдан бошлаб Ўзбекистон фуқаролари визасиз республикага ташриф буюрадиган мамлакатлар рўйхатини кенгайтиради.\n17:16 12.07.2020 (Янгиланган 17:18 12.07.2020)\n7723 нафар коронавирус инфекциясига чалинган фуқаролар соғайган. 59 киши вирус қурбонига айланган. Коронавирусдан ўлим қайд этилмаган ягона вилоят қолган: Андижон вилояти.


Тошкентдаги корхонадан 2 млрд сўмдан ортиқ нақд пул ўғирлаган жиноий гуруҳ қўлга олинди - Parstoday\nавгуст 21, 2020 09:43 Asia/Tashkent\nМаълум бўлишича, 15 август куни соат 21:30 дан 16 август куни соат 17:30 гача бўлган вақт оралиғида номаълум шахслар, МЧЖ биносининг ташқи деразаси, шунингдек, моддий бойликлар сақланадиган омбор эшиги ва темир панжараларини бузган ҳолда ғайриқонуний равишда кирган.\nСўнг темир сейфнинг қулфини темир кесиш ускунаси ёрдамида кесиб, сейфнинг ичида ҳамда ҳисобчилар хонасида бир неча сумкаларга солинган тахминан 2 миллиард сўмдан кўпроқ нақд пулларни яширин равишда ўғирлаб, ҳодиса жойидан яширинган.\nМазкур ҳолат юзасидан зудлик билан Тошкент шаҳар Яшнобод тумани ИИО ФМБ ҳузуридаги Тергов бўлинмаси томонидан номаълум шахсларга нисбатан Жиноят кодексининг 169-моддаси 4-қисми «а» банди (ўғирлик) билан жиноят иши қўзғатилган.\nОлиб борилган тезкор қидирув тадбирлари натижасида, ушбу жиноятни оқ рангли давлат рақамлари ечиб олинган Lacetti автомашинада келган 6 нафар фуқаро содир этгани аниқланган. Тергов ҳаракатлари давомида мазкур жиноятга алоқадор яна 2 нафар фуқаролар аниқланиб, улар ўзаро олдиндан жиноий тил бириктириб содир этгани аниқланган.\nҲозирда жиноятчилар Жиноят кодексининг 169-моддаси 4-қисми «а» банди (жуда кўп миқдорда ўгрилик) билан гумон қилинувчи тариқасида ишда иштирок этишга жалб қилиниб, процессуал тартибда ушланган. Ўғирланган пуллар тергов жараёнида ашёвий далил тариқасида расмийлаштириб олинган.